title: Selstraf foar man dy't kondukteur brutsen noas slacht

maintext:
De man út Assen dy't in kondukteur yn de trein fan Snits nei Ljouwert in stikkene noas slein hat, hat trije moanne sel en tbs mei twangferpleging krigen. It ynsidint spile him oardel jier lyn ôf, doe't de kondukteur de man nei syn kaartsje frege. De fertochte fleach him doe oan.
Neffens saakkundigen hat de man ferskate psychiatryske stoarnissen. Hy hat gjin besef fan wat er mei him oan de hân is. In twongen behanneling is de iennige manier om foar te kommen dat er wer de fout yn giet, sizze se. De rjochter giet dêryn mei.


title: Trije Friezen by topwedstriid yn Champions League Barcelona

maintext:
Trije Friezen binne kommende woansdei aktyf yn de arbitraazje fan de topwedstriid yn de Champions League tusken FC Barcelona en AS Roma. Mario Diks en Hessel Steegstra binne troch it fuotbalbûn oanwiisd as assistint-skiedsrjochter, Jan de Vries is de fjirde official. Danny Makkelie is oanwiisd as skiedsrjochter fan de earste wedstriid yn de kwartfinale.
De wedstriid wurdt spile yn it stadion Camp Nou yn Barcelona.

fasttext_language: fy


title: Hurdfytser Stef Krul wint PWZ Zuidenveldtour

maintext:
Stef Krul fan Tsjalbert hat de 27e edysje fan de PWZ Zuidenveldtour wûn. Twa kilometer foar de finish ûntsnapte de hurdfytser fan de METEC-ploech út in kopgroep fan fjirtjin man. Twadde waard Maarten van Trijp, Aksel Nommela waard tredde.
De kopgroep ûntstie nei 125 kilometer koers. Earst wiene it Chiel Breukelman en de Ingelsman Chris Opie dy't fuortriden út it peloton. Letter koe Krul de sprong meitsje, tegearre mei Jens Reynders út België. It is foar Krul syn earste oerwinning op de UCI-tour. It wie foar him syn tredde kear yn de PWZ Zuidenveldtour. Ferline jier waard hy al tredde en twa jier lyn sechsde.


title: OERSJOCH: De jierrenlange stadionsoap fan SC Cambuur

maintext:
'Ut het noait wat weest en ut sal noait wat wurde. Ast in Liwwadden geboaren bist, kanst ut wel skudde', sjongt Piter Wilkens. Nettsjinsteande de wurden fan de Fryske trûbadoer, hoopje de supporters fan SC Cambuur dochs dat de Ljouwerter klup yn de takomst yn in nij stadion komt te spyljen.
It geduld fan de oanhang fan de Ljouwerter earstedifyzjonist is de lêste jierren bot op 'e proef steld. Al yn 2002 hie de gemeente Ljouwert plannen it stadion fan SC Cambuur te ferhúzjen nei in oar plak yn de stêd, mar anno 2018 spilet de klup syn wedstriden noch altyd oan it Cambuurplein.
Ofrûne tongersdei waard bekendmakke dat der foarearst net úteinset wurdt mei de bou fan it nije Cambuurstadion yn Ljouwert. Dêrmei wurdt oan de jierrenlange soap in nij haadstik tafoege. In oersjoch.
20 maart 2002
De gemeente Ljouwert beslút dat der in nij Cambuurstadion by de Werpsterhoeke komme moat. Dêr moat it bedriuwslibben op ôfkomme, lykas by de Amsterdam Arena. Earst moat lykwols it businesspark oan de westkant fan de stêd fol wêze.
1 desimber 2007
Mooglik dochs in oar plak foar it nije Cambuurstadion. Wim Sleijfer fan de Vastgoed B.V. fan Cambuur seit dat it stadion ferhuzet nij in lokaasje by de nijbouwyk de Súdlannen by Ljouwert. De gemeente Ljouwert makke bekend dat it eardere plan fan projektûntwikkeler Accolade nei it jiskefet kin.
1 jannewaris 2008
It nije Cambuurstadion komt ék net yn de Súdlannen, seit foarsitter Sleijfer fan de Ried fan Kommissarissen fan Cambuur. In stadion dêr soe te fier fuort wêze foar Ljouwerters dy't op de fyts nei de wedstriden wolle. Hy sjocht leaver nijbou efter it WTC yn Ljouwert. In oare opsje is it opknappen fan it hjoeddeistige stadion.
18 septimber 2009
De lokaasje efter it WTC Expo komt yn byld as plak foar it nije stadion. SC Cambuur en de gemeente Ljouwert wurkje oan de plannen foar in stadion op dy lokaasje. Dêrby wurdt ûnder oare sjoen nei de finansjele helberheid en de feiligens.
23 oktober 2012
Der is nóch in plan foar de bou fan in nij Cambuurstadion. De Ljouwerter ûndernimmer Henk van den Borg hat konkrete plannen foar de bou. Hy wol op it eardere Philipsterrein by it WTC Expo in multyfunksjoneel stadion bouwe foar 35.000 taskôgers. It giet om in ynvestearring fan 60 oant 70 miljoen euro.
6 maaie 2013
De gemeente Ljouwert kin net folle dwaan om Cambuur te helpen by de bou fan in nij stadion op it terrein fan it WTC, seit sportwethâlder Andries Ekhart. Neffens Ekhart moat der yn it foarste plak in goeie ynvestearder komme dy't jild yn it projekt stopje wol. Finansjele stipe fan de gemeente foar topsport is neffens Europeeske regels ferbean.
14 novimber 2014
Der binne noch twa lokaasjes oer foar in nij Cambuurstadion: it plak dêr't it stadion no sit en in terrein by it WTC. Dat docht bliken út in ûndersyk fan fiif lokaasjes, dat útfierd is yn opdracht fan Cambuur, boubedriuw Dijkstra Draisma en de gemeente Ljouwert.
19 maaie 2015
Trainer Henk de Jong fan SC Cambuur is bliid mei de ferhuzing fan it stadion nei it WTC Expo yn Ljouwert. Hy tinkt dat in nij stadion op dat plak in opstekker foar de klup is. It is neffens De Jong benammen wichtich dat it stadion better berikber wurdt en dat it mear de alluere krijt fan in ploech dy't yn de earedifyzje spilet. De totale ynvestearring leit om de 45 miljoen euro hinne.
29 novimber 2016
As Sportklup Cambuur in nij stadion krijt, dan giet dat definityf nei de lokaasje by it WTC. Ut ûndersyk die bliken dat nijbou op it Cambuurplein net helber is. De eventuele bou fan it nije stadion is pland foar de twadde helte fan 2018 of begjin 2019.
20 juny 2017
De gemeente Ljouwert presintearret de plannen foar de bou fan in nij Cambuurstadion en de fierdere ûntwikkeling fan it WTC-gebiet. De gemeente docht dat yn oparbeidzjen mei it bestjoer fan Cambuur, ûntwikkeler Wyckerveste en oannimmer Dijkstra Draisma.
17 july 2017
De gemeente Ljouwert stekt definityf 4,5 miljoen euro yn de bou fan in nij Cambuurstadion by it WTC-terrein yn de stêd. Dêrmei is de komst fan it nije stadion wis.
HET GAAT GEBEUREN! SC Cambuur krijgt een splinternieuw stadion bij het WTC! #CambuurKomtErAan #Leeuwarden pic.twitter.com/TwdT73QZHD — SC Cambuur (@SCCambuurLwd) July 17, 2017
4 april 2018
De bou fan it nije Cambuurstadion wurdt útsteld. Ien fan de ynvestearders fan it nije WTC-gebiet, Jan Anker, driget de stekker út de gearwurking te lûken. Dat hat te krijen mei de komst fan boumerk Bauhaus op koarte ôfstân fan it WTC-terrein. Om it WTC-terrein oantreklik te meitsjen, soe in boumerk komme moatte op dat terrein. Dat no flakby in Bauhaus-fêstiging komt, hat gefolgen foar de ynvestearring fan Anker.


title: Marit Bouwmeester wreidet kopposysje fierder út

maintext:
Sylster Marit Bouwmeester fan Warten hat freed har kopposysje by de wrâldbekerwedstriid yn Frankryk noch wer ekstra ferstevige. Se sette twa sterke races del, wêrby't se as earste en twadde oer de finish kaam. Trochdat nûmer twa, de Belgyske Maité Carlier, in minne dei hie, is it ferskil noch grutter wurden.
Coach en broer Roelof Bouwmeester is út 'e skroeven mei de prestaasjes fan syn sus: "We hiene in supergoeie dei hjoed. Dêr falt net in soad op oan te merken. Marit farret har races lekker deeglik en makket folwoeksen karren. Dat is krekt wat we wolle!"
Marit Bouwmeester stiet no op in totaal fan 22 punten en Carlier op 64 punten. Mei noch twa races te gean oant de medaljerace, sjocht it der dus hiel goed út foar Bouwmeester.


title: Huningbij meast sjoene bij yn Fryslân op bijeteldei

maintext:
De nasjonale bijeteldei hat ôfrûne wykein 211 Fryske dielnimmers hân. Oer it hiele lân diene mear as fjouwertûzen tellers mei. De measte bijen dy't yn Fryslân sjoen waarden, binne de huningbij. Dy is mei-inoar 532 kear sjoen. Op it twadde plak kwa tal waarnimmingen stiet de hagedoarnsânbij. En tredde de rodzige mitselbij.
Mei-inoar binne yn it hiele lân goed 40.000 bijen teld. De reden fan de telling is it yn kaart bringen fan de bijestân. Fan de 360 bijesoarten driget de helte te ferdwinen. Lanlik sjoen stiet de huningbij ek op nûmer 1 lykas yn Fryslân, folge troch de rodzige mitselbij. Op it tredde plak stiet de grûnholder, ek wol ierdholder neamd.
Honey Highway
Moandei waard ek bekend dat Fryslân in 'honey highway' kriget. Learlingen fan Van Hall Larenstein en it Nordwin yn Ljouwert sille dy 'oanlizze'. By rykswei N32 by Wurdum komt in blommeberm. Dizze wike wurdt it blomsied struid. As alles opkommen is, moat dat resultearje yn in bijeparadys.
It inisjatyf komt fan Rykswettersteat, de Elfwegentocht - it plan om Fryslân twa wiken lang fossylfrij reizigje te litten - en fan biologysk-dynamysk ymker Deborah Post. De bijeberm is in gebiet fan mei-inoar 10.000 fjouwerkante meter.
Bijehotel
Takom maitiid komt der ek noch in grut bijehotel by it carpoolplak. Fierders wurdt der noch socht nei in plak foar in biodynamyske bijekast. It doel dêrfan is dat de oarspronklike Nederlânske huningbij werom komt.


title: Bewenners posityf oer plannen stedsferwaarming Ljouwert

maintext:
Sa'n twahûndert buertbewenners reagearren tiisdeitejûn by in ynformaasjegearkomste yn it WTC Hotel yn Ljouwert oer it algemien posityf op plannen foar stedsferwaarming, op basis fan geotermy yn harren wyk. De presintaasje waard fersoarge troch de trije inisjatyfnimmers: boubedriuw Dijkstra Draisma, de ûntwikkeler fan waarmtenetten ln Ennatuurlijk en geotermy-eksploitant ECW.
Ynvestearring: 25 miljoen
Ut de seal waarden wol ferskate krityske fragen steld oer bygelyks de priis fan ierdwaarmte en de feiligens fan boarjen op grutte djipte. Nei ôfrin seinen de measte besikers dat se graach meidwaan wolle as it sa fier is. As de plannen troch gean, is de bedoeling dat it waarmtenet der yn 2020 leit. De totale ynvestearring yn it projekt is ûngefear 25 miljoen euro. It waarmtenet moat komme op en rûnom it terrein fan it WTC yn Ljouwert.
Mei geotermy wurdt waarm wetter fan grutte djipte oppompt om huzen en oare gebouwen te ferwaarmjen.


title: Westra: "It wurd doping is ferkeard brûkt"

maintext:
Lieuwe Westra ûntkent dat er doping brûkt hat yn syn karriêre as hurdfytser. Dat seit hy tsjin Omrop Fryslân. "It wurd doping is ferkeard brûkt."
Sneontemoarn ûntstie der ophef troch in foarpublikaasje fan it biografyske boek 'Het Beest'. Yn ferskate media, sawol yn Fryslân as lânlik, waard skreaun dat út it boek bliken dwaan soe dat de hurdfytser doping brûkt hat. "Mar dat is net sa. Ik jou yn myn boek ta dat ik cortisonen brûkt ha, mar dêr hie ik in medysk attest foar."
Yn in foarpublikaasje fan syn boek Het Beest fan skriuwer Thomas Sijtsma jout Westra ta dat hy cortisonen brûkt hat. Dêryn seit hy: "Ik spoot het in mijn eigen lijf om harder te fietsen, om prijzen te pakken, om complimenten in ontvangst nemen." Mar neffens Westra is dat wat oars as it tajaan fan doping. "Ik brûkte it, omdat ik better ride woe, mar it wie wol binnen de regels. It is en wie net strafber." It ferskil tusken it brûken fan doping en it brûken fan cortisonen sit 'm der neffens Westra yn dat doping strafber is en it brûken fan cortisonen yn syn gefal net. Cortisonen stean wol op de dopinglist.
Westra kin de strjitte net mear op
"Ik bin der moai klear mei, want no stiet oeral dat ik doping brûkt haw. En dat is net sa. As ik hjir it doarp yngean (Tynje, red.) wurd ik der gek fan en us mem wol de strjitte ek net mear op. Dy heart ek fan eltsenien: "No, wat hat dyn soan dien?" of "Wat in ferfelend nijs, net?" Dêr ha ik fansels hielendal gjin sin oan."
Foar it folsleine ferhaal moat it hurdfytspublyk wachtsje op it boek oer it libben en de karriêre fan Lieuwe Westra, sa skriuwt er op twitter: "Voor mijn uitgebreide verhaal verwijs ik iedereen door naar mijn boek 'Het Beest'." De presintaasje fan it boek is tiisdei.


title: Partoer Sint-Jabik wint Bangmapartij yn Weidum

maintext: De 67e edysje fan de Bangmapartij foar de ôfdielingspartoeren is snein wûn troch it partoer fan Sint-Jabik mei Bauke Triemstra, Taeke Triemstra en Renze Hiemstra. Yn in ûnderhâldende finale wiene sy mei 5-4 en 6-4 justjes sterker as it partoer fan Ljouwert, dat útkaam mei de keatsers Feiko Broersma, Jouke Bosje en Hans Wassenaar. Lytse preemjes wiene der foar Easterein, Seisbierrum/Pitersbierrum en Frjentsjer 2.


title: Fytser komt yn botsing mei boattrailer yn Drachten

maintext:
Yn Drachten is tongersdei oan de ein fan de middei in fytser ferwûne rekke by in oanriding mei in boattrailer. It liket derop dat de trailer fan de trekheak fan in auto lossketten is, foardat de fytser dêrmei yn botsing kaam.
It slachtoffer is mei de ambulânse nei it sikehûs brocht. De plysje hat de saak yn ûndersyk.


title: FIDEO: Fryske koaren sjonge op De Jouwer

maintext: Fyftjin Fryske koaren dogge sneon op De Jouwer mei oan it konkoers fan it Bûn fan Sjongkoaren yn Fryslân. Spesjaal foar it Kulturele Haadstêdjier 2018 sjonge alle koaren dit jier ek mei-inoar de Grutste Kanon fan Fryslân. De koaren út hiel Fryslân brochten in ferskaat oan Fryske ferskes yn de tsjerke op De Jouwer.


title: Feroarsaker minykraan-ûngelok hie maatregels nimme moatten

maintext:
De 76-jierrige ynwenner fan Wynjewâld dy't as bestjoerder fan in minykraan in deadlik ûngelok feroarsake hat, hie neffens de rjochtbank yn Ljouwert maatregels nimme moatten om dat ûngelok foar te kommen.
De man stie op 1 septimber 2016 mei de minykraan yn de berm fan de Kompanjonsfeart om sân fuort te skeppen. Doe't er dêr mei dwaande wie, kaam de earm fan de kraan oer de dyk hinne. In bestelbus fan de gemeente Opsterlân knalde dêr tsjinoan. De bestjoerder fan de bus, in 51-jierrige man út Hoarnstersweach, kaam dêrby om it libben.
Net sichtber
De rjochtbank stelt dat de minykraan hast net sichtber wie. Ek hie de feroarsaker fan it ûngelok gjin sicht op de dyk, omdat syn kraan tusken twa beammen stie. De man hie in stik dyk ôfsette moatten of in ferkearsregeler op de dyk delsette moatten, aldus de rjochtbank.
Wurkstraf
De man krige in wurkstraf fan 150 oeren. Dat wie ek de eask. De rjochtbank hâlde rekken mei syn leeftyd en blanko-strafblêd. Ek hat er bot spyt fan syn hanneljen.


title: Direkteur LF2018 wietspuite by Iepen Up Live

maintext:
Direkteur Tjeerd van Bekkum fan LF2018 is woansdeitejûn by Iepen Up Live wietspuite. Keunstkenner Huub Mous rûn mei in wetterpistoal it poadium op en spuite Van Bekkum wiet. Mous is lilk om't Van Bekkum yn de Ljouwerter Krante sein hat, dat er him net útsprekke wol oer de posysje fan foarsitter Jason Micallef fan de oare kulturele haadstêd, Valletta op Malta. Dy leit ûnder fjoer troch syn útlittings oer de fermoarde ûndersykssjoernaliste Daphne Caruana Galizia. Sa fynt er dat it tydlike monumint foar har fuort moat en dat der gjin permanint monumint hoecht te kommen.
De ynternasjonale skriuwersorganisaasje PEN fynt syn útspraken 'zeer ongepast' foar in foarsitter fan in kulturele haadstêd. Dy heart de miening fan frijheidsutering te beskermjen, en net te bedriigjen, neffens de skriuwersorganisaasje.
Filosoof Afshin Ellian dy't dêr ek te gast wie, sei oan de ein fan it programma dat wat Mous dien hat, echt net kin. "Wat deze meneer heeft gedaan, dat doet tuig. Het is dreigend." Der binne oare wizen om dyn miening dúdlik te meitsjen, sei er. Ellian krige applaus út de seal.


title: FIDEO: Auto's ride oer sjongende dyk by Jelsum

maintext: Automobilisten dy't oer de N357 by Jelsum rieden, koenen dêr snein it Fryske folksliet hearre. As minsken op it trajekt sechstich kilometer yn it oere rieden en oer in spesjale streek stjoerden, kaam der muzyk út de dyk. Foar guon automobilisten wie it in ferrassende rit. De nije dyk tusken Stiens en Ljouwert wurdt moandei offisjeel iepene.


title: Deade man (24) oantroffen yn sleat op It Hearrenfean

maintext:
Foarbygongers hawwe freedtejûn it lichem fan in deade man fûn op It Hearrenfean. It lichem lei yn de Veenscheiding, in sleat oan de Trambaan.
Nei ûndersyk hat de plysje meld dat it giet om in 24-jierrige man fan It Hearrenfean. Der binne oant no ta gjin oanwizingen foar in misdriuw, mar it ûndersyk is noch net klear.


title: Fryske fersoarger is wiis mei de nije oanwinst yn Wildlands

maintext:
Yn bistetún Wildlands yn Emmen is sneintenacht in oaljefant berne. It kealtsje weaget 100 kilo en hat de namme Mauk krigen. It is de earste berte yn de 'Olifantenvallei' fan it nije park. It nijs hat ek in Frysk tintsje: haad bistefersoarging yn Wildlands is Wybo Walstra fan Surhústerfean. De berte is neffens him goed gien, it wie it fiifde kealtsje fan de mem. Der wie wol kameratafersjoch yn it hok fan de mem, mar de fersoargers seagen it mantsje moandeitemoarn betiid pas. De mem waard sels 26 jier lyn as earste oaljefant yn Emmen berne.
By Wildlands binne se bliid mei de útwreiding. De keppel telt no 9 oaljefanten, mar wie yn it ferline grutter. It park wol de groep wer útwreidzje, no't de oaljefanten yn har eigen hoeke in soad romte ha.


title: Provinsje: ekstra jild foar eventueel tekoart gearkomste WTC

maintext:
De provinsje lûkt ekstra jild út om in eventueel tekoart op te fangen by de organisaasje fan de mondiale jiergearkomste fan alle World Trade Centers fan de wrâld. Dy is oer twa wiken yn Ljouwert.
Finânsjes
Earder hat de provinsje al 35.000 euro tasein, as de organisaasje de finânsjes net rûn krijt, kin dêr no maksimaal 60.000 euro by komme. De gemeente Ljouwert en it Fryske bedriuwslibben ha ek ekstra jild tasein as der in begruttingstekoart ûntstiet, sa meldt de provinsje.
Goed foar Ljouwert
De provinsje seit dat de ynkomsten en útjeften fan de organisaasje oant no ta ôffalle. Fryslân wol de saneamde 'general assembly' wol graach ha: it evenemint soe goed wêze foar de hoareka yn Ljouwert, en ûndernimmers in kâns jaan om ynternasjonaal te netwurkjen.


title: Beloften Hearrenfean kampioen nei oerwinning op RKC

maintext:
De belofteploech fan SC Hearrenfean is moandei kampioen wurden. Troch de 2-4-oerwinning op Jong RKC is de ploech fan Chris de Wagt net mear yn te heljen troch de konkurrinsje. It is de tredde titel op rige foar Jong SC Hearrenfean.
Joshua Sanches sette de Feansters yn Waalwijk nei in kertier spyljen op foarsprong tsjin de hikkesluter. Goed tsien minuten letter makke Jizz Hornkamp der al 0-2 fan. Dat wie ek de stân by it skoft.
Yn de twadde helte die RKC lykwols al gau twa kear wat werom. De thúsploech kaam op gelikense hichte. Christos Almpanis besoarge Hearrenfean dêrnei in nije foarsprong en dat joegen de Friezen net wer fuort. Hornkamp bepaalde mei syn twadde goal de einstân sels op 2-4.
🎉🎉 3⃣ op een rij! Jong Heerenveen is wederom kampioen! De ploeg van Chris de Wagt pakt de titel in de Reserve competitie A! ⚪🔵 #coybiwab pic.twitter.com/CjBtJwVlju — sc Heerenveen (@scHeerenveen) April 23, 2018
Cambuur
It kin sels in Frysk ien-twa'ke wurde yn de beloftekompetysje. Jong SC Cambuur stiet nammentlik twadde. De Ljouwerters ferspilen moandei lykwols wol punten. Thús tsjin Jong NEC bleau it 0-0.
Takom wike is de lêste kompetysjewedstriid. Cambuur spilet dan tsjin ADO Den Haag, de iennige konkurrint foar it twadde plak.


title: Ljouwerter (55) rydt mei drank op: rydbewiis kwyt

maintext:
In 55-jierrige Ljouwerter is moandeitejûn syn rydbewiis kwytrekke, om't er mei tefolle drank op efter it stjoer siet. De plysje sette de man op de Oostergowei oan de kant. It slagge net om in blaastest ôf te nimmen, wêrnei't in bloedproef ôfnommen is.
De man moast syn rydbewiis ynleverje en krige in rydferbod fan 24 oeren oplein.


title: A7-blokkearders yn juny foar de rjochter

maintext:
34 minsken dy't ferline jier by De Jouwer de A7 blokkearren om in anty-Swarte-Pyt-demonstraasje yn Dokkum tsjin te hâlden, moatte yn juny foar de rjochter komme.
Se binne oanklage foar it iepenlik blokkearjen fan de dyk en it tsjingean fan in demonstraasje. Dat meldt it Iepenbier Ministearje. Troch de sneldyk te blokkearjen hawwe de fertochten foar in gefaarlike situaasje soarge. De bus mei demonstranten waard klem riden en der ûntstie in file.


title: Kollum: "By de kninen om ôf"

maintext:
"Kninen op Skiermûntseach ha te min seks. Dat wie freedtemoarn betiid yn it nijs by de Omrop. En efkes letter hearde ik it ek by de NOS. Omdat al dy Flappies op Skier lêst hat fan in sliepsek binne der de lêste pear jier te min jongen by kaam. En dat is op syn beurt wer skealik foar it natuerbehear op it eilân. En dus wurde de kninen op Skier in hantsje holpen troch Natuurmonumenten.
As ik sok nijs op de radio hear, dan sjoch ik dat automatysk fuort al foar my: in boskwachter dy't seksuele foarljochting jout oan in hok fol kninen. As der ien bistesoarte is dy't wol wit hoe't soks wurket, dan binne it kninen, soest sizze. Mar op Skiermûntseach binne se blykber 'útneukt'. Sorry foar it wurd.
Boskwachter Jan Willem Zwart fan Natuurmonumenten lei freedtemoarn op de radio út hoe't er it libido fan Stampertje op Skier wer wat opkrikke sil. Alderearst wurde de kninen fongen, wêrnei't se yninte wurde tsjin sykten. En dan wurde se mei syn allen yn in saneamde warande set. Dat is in feilige omjouwing, dêr't se kalm de leafde bedriuwe kinne. Sûnder foksen, wylde katten of rôffûgels, dy't de died fersteure kinne. Yn sa paradyske soe it allegear wol klear komme.
Mar hé, tocht ik. Dizze kninen op Skier wenje no dochs al yn it paradys? Skiermûntseach is ien fan de moaiste eilannen, mei bosk, dunen en heidegebieten. Dizze kninen ha alle dagen in fakânsjegefoel. Se hoege noait te slepen mei swiere tinten, tassen fol troep en jankende bern. Se kinne alle dagen hearlik op it strân lizze sûnder te stressen wannear't de lêste boat giet. Mei oare wurden: wat mankearret dy bisten? Jou gas en hingje 'm der yn, of net dan?
Hiel earlik: ik tink dat it te krijen hat mei it nijs in dei earder. Ofrûne tongersdei waard nammentlik bekend makke dat we yn Fryslân hieltyd mear soa's ha. Seksuele Overdraagbare Aandoeningen. Dat sil dy kninen op Skiermûntseach grif ek lêzen ha op de Omrop-app. Of Bear Boeloe hat it se ferteld. Tsja, en dan is de keuze gau makke. Want as knyn wolst fansels net rûn hippe mei Chlamydia of in 'druiper'. Dan kinst 'm better mar better yn de broek hâlde.
Myn foarstel is dan ek dat wy dy kninen op Skier fange en earst allegear behannelje tsjin geslachtssykten. Dêrnei sette we se yn in gewoane kninestjelp fan twa by ien meter. Sa'n hokje mei wat gaas en in drinkfleske, dat wy thús ek op 'e tún hawwe. En as dat allegear klear is, dan belje wy ús heit. Want dy wist eartiids op mirakuleuze wize by twa froutsjes - "Ja meneer, het zijn écht twee vrouwtjes" - noch in nêst jongen te krijen. Hatsaflats. Probleem oplost."


title: Man slim ferwûne nei oanriding Boalsert

maintext: By in ûngelok op de Marktstrjitte yn Boalsert is tiisdeitemoarn in man slim ferwûne rekke. It slachtoffer waard skept troch in auto, dy't efterút ried. Meiwurkers fan de ambulânse ha it slachtoffer behannele en nei it sikehûs brocht. De plysje ûndersiket de saak.


title: Fytspaad kriget deklaach fan beton en keunststof

maintext:
It fytspaad tusken Ljouwert en Tytsjerk kriget dizze wiken in deklaach fan beton en keunststof. It is foar it earst yn hiel Europa dat soks tapast wurdt, meldt de Provinsje Fryslân. De keunststof fezels meitsje it beton ekstra sterk. It fytspaad by de Grinzerstrjitwei del moast renovearre wurde. De provinsje hat oannimmers frege om mei in duorsum en ynnovatyf idee te kommen. Oannimmer Schagen Infra út Oerisel betocht de deklaach.
It wurk oan it fytspaad duorret noch oant 7 maaie 2018. Dêrnei kinne de fytsers der wer oerhinne.


title: Frachtweinsjauffeur ûngelok De Jouwer feroardiele

maintext:
De frachtweinsjauffeur dy't oardel jier lyn by De Jouwer in deadlik ûngelok feroarsake, is tongersdei troch de rjochtbank yn Ljouwert feroardiele ta in maksimale wurkstraf fan 240 oeren. Ek mei de man, in 28-jierrige ynwenner fan Roelofarendsveen yn Súd-Hollân, in jier lang net ride.
Straf lyk oan de eask
De straf wie lyk oan de eask fan de offisier fan justysje. Op 12 septimber 2016 ried de frachtweinsjauffeur út de rjochting fan Snits yn op in file by de rotonde fan De Jouwer. De bestjoerder yn de auto direkt foar him, in 51-jierrige Zaandammer, ferstoar fuortendaliks.
Net oppast
Neffens de rjochtbank hat de sjauffeur net oppast ûnder it riden. Ek hat de man de warskôgingsbuorden, dy't al twa kilometer foar de file stiene, oer de holle sjoen. De Súd-Hollanner moat, njonken syn wurkstraf, de neibesteanden fan it slachtoffer goed tsientûzen euro skeafergoeding betelje.


title: Lytse demonstraasje yn sintrum Ljouwert tsjin islamofoby

maintext:
In lytse demonstraasje tsjin islamofoby en fassisme wie der tiisdeitemiddei op de Nijstêd yn Ljouwert, as tsjinlûd tsjin ekstreem-rjochtse ideeën en útspraken dy't hieltyd gewoaner lykje te wurden, neffens de demonstranten. Marrit Anne is in Fryske moslima dy't de demonstraasje organisearre hat. Neffens har is in tsjinlûd echt nedich. Se hat yn de hoareka wurke en makke dêr in soad diskriminearjende opmerkings mei. "Die zwartjoekels pakken onze banen af, en zo. Ik ben moslima, maar ik heb geen bom onder mijn hoofddoek." Ek by de swarte-pitediskusje fernaam se dat der in soad islamfoabyske en rassistyske opmerkings makke wurde.
"Gjin bom ûnder myn holdoek"
De direkte oanlieding foar de demonstraasje wie in oprop út Grut-Brittanië om op 3 april moslims te mishanneljen. De Muslim Punish Day is miskien heal om heal as in grapke brocht, seit Marrit Anne. Mar se sjocht op sosjale media dat der ek reagearre wurdt troch minsken foar wa't it gjin grapke is. Se woe in tsjinaksje. De opkomst fan de demonstraasje foel mei in lytse tritich dielnimmers wat ôf. Marrit Anne fynt dat wol spitich, mar se set troch mei har aksjes.
"Alle minsken binne lykweardich"
Ien fan de dielnimmers sei dat se meirint omdat der tsjintwurdich in soad minne publisiteit oer de islam is, mei islamofoby en rasisme. It wurdt no tiid dat it tsjinlûd ek yn de publisiteit komt. "Yn Nederlân is it goed wenjen. Dan moatte wy hjir dan ek mei ús allen wenje kinne?" In skoalfamke rint mei, omdat se fynt dat alle minsken gelykweardich binne. Se fynt it wichtich dat sjen te litten.


title: Ferlies foar LDODK yn Koog aan de Zaan

maintext:
De kuorballers fan LDODK hawwe sneontemiddei de wedstriid tsjin KZ Hiltex mei 32-28 ferlern.
Mei yn totaal 60 doelpunten wie it benammen foar it publyk in moaie pot om nei te sjen. LDODK begûn de wedstriid eins al fuort mei in efterstân, want al nei tsien minuten stie der in skoare fan 5-2 op de buorden, yn it foardiel fan de thúsploech út Koog aan de Zaan. De Gordyksters hellen dizze efterstân op gjin inkeld momint yn de wedstriid mear yn.
Fjouwer doelpunten
By de rêst wie de skoare noch 17-13, mar yn de twadde helte rûn de efterstân alwer op, nei sels 26-19. Uteinlik koe LDODK it ferskil noch werombringe ta fjouwer doelpunten, mar mear siet der net yn foar de ploech.


title: Polityk hat soargen oer Keunstmoanne It Amelân

maintext:
De provinsjale fraksje fan de ChristenUnie begrypt der neat fan dat de Provinsje Fryslân ophâlde wol mei de subsydzjes oan de Keunstmoanne fan It Amelân. Dat beslút komt te betiid, seit de fraksje, omdat der noch neitocht wurdt oer in nij provinsjaal kultuerbelied. As de subsydzje ophâldt, komt it festival op losse skroeven te stean.
Neffens de ChristenUnie giet it mar om in lyts subsydzjebedrach, fan 25.000 euro, dat ek wol yn oare potsjes fan de provinsje te finen wêze moat, as it potsje fan de kultuersubsydzjes leech wêze soe.
''Dizze moanne krigen we de jierrekken tastjoerd oer 2017. Dêr stiet yn dat der in oerskot is fan 37,2 miljoen euro. Mar leafst 13,9 miljoen euro mear as ferwachte. Dan moat der dochs earne wol jild op te djipjen wêze om it fuortbestean fan de Keunstmoanne feilich te stellen'' seit Steatelid Reitze Douma.
''Keunstmoanne It Amelân is in prachtich inisjatyf dat echt út de mienskip komt. Sa'n tweintich jier lyn foar en troch frijwilligers úteinset en yn dy tiid útgroeid ta in yntym en ûnferwachts festival dêr't sawat 6000 minsken op ôf komme út binnen- en bûtenlân. Wy begripe net dat de Provinsje Fryslân hjir sa maklik in streek troch set.''


title: Trekker giet yn flammen op by Bûtenpost

maintext: De trekker fan in boer dy't oan it wurk wie op in stik lân oan de Voltastrjitte by Bûtenpost, is freedtemoarn hielendal útbaarnd. De trekker fleech ûnder it wurk spontaan yn brân. De bestjoerder koe himsels yn feilichheid bringe en warskôge de brânwacht. Dy koe net foarkomme dat de trekker folslein útbaarnde.


title: Jonge mislediget plysje nei't er thúsbrocht wurdt

maintext: De plysje yn Ljouwert hat snein twa dronken jonges oanhâlden. De plysje fûn de jonges midden op de rydbaan op de Emmakade. Se krigen in proses-ferbaal en krigen it fersyk om rap nei hûs te gean en dat net op de fyts te dwaan. Koart dêrnei fûn de plysje ien fan beiden dochs wer midden op strjitte. Sjoen syn tastân waard de jonge thúsbrocht. Dêr oankaam begûn de jonge de plysjes te misledigjen. Hy is dêrom op 'e nij oanhâlden en krijt ek hjirfoar in proses-ferbaal.


description: De hiele opposysje yn Tytsjerksteradiel wol dat der in nij ynformaasjeproses foar de nije koälysje komt. De partijen binne ferbjustere oer de útkomsten fan

title: Opposysje Tytsjerksteradiel ferbjustere oer ynformaasje


title: Frysk pear yn kontakt mei bemanningslid delstoarte Lancaster

maintext:
Yn De Alde Feanen wurdt sneintemiddei in monumint ûntbleate ta neitins oan de bemanning fan de Lancaster, dy't dêr yn 'e nacht fan freed 4 op sneon 5 septimber 1942 delkaam. It wie ien fan de 251 fleantugen dy't dy nacht út Súdwest-Ingelân wei de tsjustere nacht temjitte giene. Doel wie it bombardearjen fan fleantúchfabriken yn ûnder oare Bremen.
Tolve Britske bommewerpers giene ferlern. Dêrby ek de Lancaster dy't boppe de Fryske Waadeilannen rekke waard troch Dútsk geskut. Ek in Dútske nachtjeier skeat noch op it tastel dat brânend delkaam yn De Alde Feanen. Oan board wiene fjouwer Britske en trije Kanadeeske bemanningsleden. Trije manlju oerlibben it net. It tastel is pas ferline jier burgen. Dizze wike waard bekend dat de stoflike resten dy't by de berging fûn waarden, net fan de noch altyd fermiste boardskutter Cooper binne.
Buro de Vries
By de ûntbleating fan it monumint binne ûnder oaren neibesteanden fan de bemanningsleden oanwêzig. Under de útnûge minsken binne ek Marten en Wipkje Sytema fan Warten, dy't yn kontakt kamen mei ien fan de bemanningsleden: Eric Booth. Yn it radioprogramma Buro de Vries waard sneintemoarn it ferhaal fan de Sytema's optekene.
Yn 1987 krijt Wipkje Sytema in telefoantsje fan boargemaster Holtrop: "Hjir is in fleaner fan in fleantúch dat yn de Alde Feanen delstoart is en hy wol graach de omjouwing sjen dêr't hy delkommen is." It wie Eric Booth, de monteur fan de Lancaster, dy't yn 1942 dêr delstoarte wie. Frou Sytema en har man Marten ha trije dagen mei Eric Booth omriden, mar se koene it krekte plak net fine. Se wiene ûnder oare op syk nei in brechje.
Booth wie, foar it fleantúch delstoarte, sprongen. Hy hie syn parasjute ferstoppe ûnder in brechje en wie doe nei in pleats rûn. De boer en boerinne wisten net wat se der mei oan moasten en besleaten him úteinlik dochs mar oan te jaan. Eric Booth waard opsletten op it plysjeburo fan Drachten. Ek dat plysjeburo koene se net weromfine. Op de lêste jûn foar't Eric Booth werom nei hûs moast, hy wie nei de oarloch nei Australië emigrearre, troffen se in man dy't har alles fertelle koe oer de delstoarte Lancaster.
Twa jier letter kaam Booth werom en makke hy de tocht dy't hy dy nacht makke yn de Alde Feanen opnij. De famylje Booth en de famylje Sytema hâlde sûnt dy tiid kontakt.
It ynterview mei de Sytema's is op de programmaside fan Buro de Vries werom te finen.


title: Ljouwert ûntfangt World Trade Centers út de hiele de wrâld

maintext:
Yn it World Trade Center yn Ljouwert is it moandei ynternasjonale hannelsdei. It is foar it earst yn 36 jier dat dizze jiergearkomste fan alle WTC's yn de wrâld yn Nederlân hâlden wurdt. Fan alle 320 WTC's sille der sa'n 100 yn Ljouwert komme. It is ek in ynternasjonale moeting tusken bedriuwen: fertsjintwurdigers fan 75 bedriuwen út 40 ferskillende lannen komme byinoar om te netwurkjen en saken te dwaan.
Foar it WTC is it tige wichtich om oare hannelshuzen fan de wrâld yn Ljouwert te ûntfangen. Direkteur Evert Jan Schouwstra ferwachtet dat it ek goed wêze sil foar de Fryske ekonomy. Der wurdt foaral ynstutsen op sektoaren dy't yn Fryslân belangryk binne, lykas wetter, agro, enerzjy en sûnens.
Koartlyn stelde de provinsje Fryslân 60.000 euro ekstra beskikber om it trochgean te litten. De organisaasje hie problemen mei de begrutting, want der wiene eins te min ynskriuwingen. Ek de gemeente Ljouwert en it Fryske bedriuwslibben hawwe jild tasein. Fryslân hopet dat it evenemint goed is foar de kontakten. Fierders kin ek de Ljouwerter hoareka derfan profitearje de kommende dagen.


title: Tachtich Ljouwerter bern boartsje op it Saailân

maintext:
Tachtich Ljouwerter bern út alle wiken fan de stêd kamen woansdei op it Saailân by elkoar om mei elkoar te boartsjen. It evenemint wie in idee fan WELLZO jongerenwurk en wie bedoeld om de bern mei elkoar yn de kunde komme te litten.
Neffens WELZO groeie de bern yn Ljouwert faak op yn de eigen wyk sûnder echt oer de grinzen te sjen. En dat is spitich, fine se. De bern koene ûnder oare mei elkoar fuotbalje yn in opblaasbare pannakooi, game en in eigen t-shirt meitsje.
WELLZO hie rekkene op fyftich oanmeldings, mar dat waarden der dus úteinlik mar leafst tachtich.


title: FIDEO: Súdwest-Fryslân ûnderfreget ynwenners oer Frysk

maintext: Hoe moatte we de Fryske taal behâlde of moatte we júst hielendal neat dwaan? De gemeente Súdwest-Fryslân freget him dat ôf en hat dêrom njoggentûzen ynwenners frege in enkête yn te foljen. Alle Fryske gemeenten ha de wetlike taak om taalbelied op te stellen en Súdwest-Fryslân is dwaande mei it belied fan 2019 ôf. Yn de gemeente wurdt ek Stavers, Hylpersk, Snekers en Boalserters praten. Reden genôch om de ynwenners te freechjen wat sy wichtich fine.


title: King's Battle Blauhûs lûkt mear Ingelske koereurs

maintext:
De autocross King's Battle fan Blauhûs hat dit jier opnij mear dielnimmers út Ingelân lutsen. Ferline jier wiene dat in stik as tsien, freed ferskynden der fyftjin koereurs út Ingelân oan de start. De autocross op Keningsdei is ien fan de wichtichste wedstriden fan de provinsje. Mei-inoar binne der sa'n 200 dielnimmers yn seis ferskillende klassen. Der wurdt striden op it crossterrein by Wolsum. Sûnt dat ferboud is, is de populariteit bot tanommen.
De Ingelske koereurs moasten earst efkes wenne oan it sirkwy, mar al nei in pear rûntsjes rieden sy foaroan mei. De autocross fan Blauhûs luts tusken de 4500 en 5000 besikers. Ek dêr sieten dit jier in opfallend soad Ingelske gasten by.
Yn de StockcarF1-klasse wûn Jacob de Vries fan Hantum en dêrmei waard er de King of dirt 2018. Bert de Vries út Hallum finishte as twadde.


title: Acht jier easke foar deadlike stekpartij It Hearrenfean

maintext:
Tsjin de fertochte fan de deadlike stekpartij yn augustus ferline jier op It Hearrenfean is niiskrekt acht jier selsstraf easke, plus tbs mei twangferpleging. De 30-jierrige man belle ferline simmer oan by it 60-jierrige slachtoffer slachtoffer. Fuortendaliks dêrnei ûntstie in fjochtpartij mei fatale gefolgen.
By de rjochtsaak sei er tiisdei dat er dêrta twongen waard troch in demon yn 'e holle. De fertochte wie út op in froulike kollega, dy't yn itselde hûs wenne as it deadlike slachtoffer. Har moast er fan de demon geweld oandwaan. De man stiet al lange tiid ûnder behanneling fanwege psychyske problemen.


title: Waadferiening siket donateurs foar ûndersyk nei fiskstân

maintext:
De Waadferiening hat grutte soargen oer de fiskstân yn de Waadsee. Der is hieltyd minder fisk, en de fisk dy't der is, is lytser en meagerder as oars. Dat docht bliken út ûndersyk fan it NIOZ. De fiskstân en de kwaliteit fan de fisk hat ek gefolgen foar fûgels en seehûnen. Oan de oare kant kin de fermindere fiskstân krekt ek komme troch it gruttere tal seehûnen, want seehûnen ite in soad fisk. Mei in nije jildaksje wol de Waadferiening jild ophelje om der helderheid yn te krijen wat der krekt spilet. Dy aksje hjit 'Elke vis telt' en dêrfoar wurde 225 donateurs socht.
Dat is hurd nedich, seit Lies van Nieuwerburgh fan de Waadferiening. De Waadferiening wol in rike Waadsee dêrt elk wat oan hat: fan de natuer en de natuerleafhawwers oant de fiskers, seit Van Nieuwerburgh. Foar in rike see is it goed dat der in soad ferskillende soarten binne. Van Nieuwerburgh har 'dreamfisk' is de grutte roch. As dy op gruttere skaal werom wêze soe, dan soe dat 'supermooi' wêze, seit se.


title: Doarpsbelang Marsum bliid mei fytstunnel

maintext:
Doarpsbelang Marsum is bliid dat de provinsje lang om let jild frijmakket foar in feiligere rotonde by it doarp. Twa jier lyn krige Marsum mei de nije Heak om Ljouwert in rotonde by it doarp oan de N383, mei in trochstek nei Stiens, de saneamde Noardwesttangent. Pleatslik Belang siet lykwols yn noed oer de ferkearsfeiligens by dy rotonde, benammen foar fytsers dy't flak foar de rotonde oerstekke moatte.
De provinsje makke tiisdei bekend dat der goed 37 miljoen euro oerhâlden is oer 2017. Ien fan de projekten dy't dêr no fan profitearret is Marsum. De provinsje stekt 650.000 euro yn it feiliger meitsjen fan de rotonde troch it fytspaad ûnder de rotonde trochgean te litten. It is noch net dúdlik wannear't de wurksumheden krekt útein sette sille.
"Dit is folle feiliger foar de skoalbern en oare fytsers, mar dêrneist ek goed foar de trochstreaming fan it oare ferkear", seit Geert Verf fan Doarpsbelang Marsum.


title: FOTO/FIDEO: Fryslân fiert Keningsdei 2018

maintext:
Oeral yn Fryslân is freed Keningsdei fierd. Doarpen en stêden stiene yn it teken fan frijmerken en muzykeveneminten. Yn guon plakken binne de festiviteiten al hast ôfrûn, mar yn Ljouwert is der jûns ek noch fan alles te belibjen.
Yn Ljouwert luts de tradisjonele frijmerk yn it sintrum fan de stêd wer in protte besikers. It waar foel ta en dêrom giene in soad minsken der op út, om by in ferskaat oan kreamkes del te rinnen. Ek it muzikale ferskaat wie wer grut yn de stêd.
Yn Boalsert ferkochten de minsken harren guod fanút de koffer fan 'e auto. Dizze kofferbakmerk wie in grut súkses.
A post shared by Annelies Douwstra (@anneliesdouwstra) on Apr 27, 2018 at 6:36am PDT
A post shared by Nina Krüsmann (@ninakrusmann) on Apr 27, 2018 at 4:42am PDT
A post shared by Ricardo Boot (@casterwave) on Apr 27, 2018 at 6:28am PDT
A post shared by Marijke (@marijkee_) on Apr 27, 2018 at 4:42am PDT
A post shared by manon (@manonh84) on Apr 26, 2018 at 10:17pm PDT


title: "Efterstân yn bou komt net troch tekoart oan heipeallen"

maintext:
Eventuele efterstannen yn de bou binne net it gefolch fan in tekoart oan heipeallen. Dat seit direkteur Wim Comello fan Haitsma Beton yn Koatstertille yn reaksje op lûden út de bou dat heipeallen en oare materialen min te krijen binne. Neffens Comello is it wol drok, mar mei in goede planning en ynset kin it bedriuw de oarders goed neikomme.
Wol sjocht hy dat de kostpriis omheech rint, omdat de grûnstoffen djoerder wurde. Ek is der min oan fakminsken te kommen. Dat jildt foar de hiele bousektor. Haitsma hat foar it earst in ploechje Roemenen oan it wurk. Comello tinkt dat it tekoart oan personiel de kommende jierren de grutste útdaging foar de sektor foarmet.


title: Sander Arends nei kwartfinale ATP-toernoai Marrakech

maintext:
Tennisser Sander Arends fan Ljouwert hat tiisdeitemiddei yn Marrakech (Marokko) de kwartfinales berikt fan it ATP-toernoai. Tegearre mei syn Kanadeeske maat Adil Shamasdin wûn er nei in spannende wedstriid yn in tiebreak mei 7-5 en 7-6 fan Malek Jaziri en Lamine Quahab. Yn dy kwartfinales nimme se it nei alle gedachten op tsjin de as earste pleatste Nikola Mektic en Alexander Peya. Dy moatte dan noch wol harren wedstriid by de lêste sechstjin winne.
It wie de earste wedstriid fan Arends mei syn dûbelpartner út Kanada. De kommende wiken is de Ljouwerter fan doel mear wedstriden te spyljen mei Shamasdin.


title: Untwerp presintearre: dit wurdt it nije Wrâlderfgoedsintrum

maintext:
Futuristysk en modern; dat wurdt it nije Wrâlderfgoedsintrum Waadsee by Lauwerseach. Tiisdeitemiddei waard it ûntwerp fan de Deenske arsjitekt Dorte Mandrup presintearre. Nei alle gedachten wurdt it sintrum yn Lauwerseach yn juny 2020 iepene.
De totale kosten binne goed 29 miljoen euro, hast de helte dêrfan wurdt sammele troch private ynvestearders. By de presintaasje tiisdei waard it ûntwerp sjen litten oan lokale en regionale ûndernimmers.


description: Wenningboukorporaasje Elkien kin gewoan trochgean mei de plannen om 210 nije wenningen te bouwen yn de Yndyske buert yn Ljouwert. De Ried fan Steat hat woa

title: Elkien kin trochgean mei nijbou wenningen Yndyske buert


title: Bestjoer winkelljuferiening H&I yn Drachten stapt op

maintext:
It bestjoer fan winkelljuferiening H&I yn Drachten is opstapt. Sels sizze se dat se romte meitsje wolle foar in nije start en nije minsken. It lêste jier it troch it Platform Overleg Centrum Ondernemers (POCO) al socht nei in nije sintrumorganisaasje.
Yn dy nije klup moatte bygelyks ek kulturele ynstellingen fertsjintwurdige wêze. Boppedat moat de belangebehertiging profesjoneler fan opset wurde.


title: Annie M.G. Schmidtpriis net foar trio Syb, Wiebe en Gé

maintext:
De Annie M.G. Schmidtpriis foar it bêste Nederlânske klienkeunstliet giet dit jier oan Fryslân foarby. Syb van der Ploeg, Wiebe Kaspers en Gé Reinders wiene nominearre mei it ferske 'Wat is er mis met luisteren?'. De priis is lykwols wûn troch sjongeres Wende Snijders mei it liet 'Voor Alles'. De tekst fan dat nûmer is skreaun troch de ferstoarne skriuwer Joost Zwagerman. De priis is dit jier foar de 26ste kear útrikt.
Oare nominearren wiene Youp van 't Hek, Stef Bos, Kirsten van Teijn en Mylou Frencken.


title: Súdwest-Fryslân sil tenei miljeufreonlikere auto's brûke

maintext:
De gemeente Súdwest-Fryslân makket in begjin mei it miljeufreonliker meitsjen fan de gemeentlike auto's. Meikoarten wurde twa lytse dieselauto's ferfongen troch twa elektryske bestelauto's. Dêrneist sille fjouwer swiere jiske-auto's meikoarten op blauwe disel ride. Blauwe disel wurdt makke fan ûnder oare ôfwurke plantaardige oalje.
Neffens wethâlder Erik Faber is duorsumens in spearpunt foar de gemeente. Hy seit wol dat it noch wol in skoft duorret foardat alle frachtweinen, auto's en trekkers duorsum binne. In protte âldere ferfiermiddels binne net geskikt om blauwe disel te tanken. De gemeente wol no earst mei in pear auto's begjinne en ûnderfining opdwaan.


title: Bestjoerder fljocht út de bocht by Lekkum

maintext: Yn Lekkum hat de plysje sneontejûn in 26-jierrige bestjoerder oanhâlden nei't er by de Buorren út de bocht flein wie. It die bliken dat er dronken hie. Hy hat in boete krigen en in rydferbod fan trije oeren. De wein rekke flink beskeadige.


title: Bromfytsers meie tenei net mear oer de fytspaden

maintext: Bromfytsers yn de gemeente Opsterlân moatte fan woansdei ôf ferplichte oer de gemeentlike diken ride, yn stee fan oer de fytspaden. It giet dan om de diken om de N381 hinne, de grutte dyk fan Drachten nei Appelskea. Neffens de gemeente is it feiliger as de bromfytsers oer de rydbaan gean. It ferskil yn snelheid tusken auto's en in bromfyts soe lytser wêze as dat tusken fytsers en bromfytsers. Ek soe it foar fytsers nofliker wêze as der gjin motorisearre ferkear oer it paad hinne rydt. De gemeente sil de besteande ferkearsbuorden ynkoarten ferfange.


title: Dokkumer bedriuw nimt fiif fêstigingen yn Tsjechië oer

maintext:
It Dokkumer bedriuw Optima Recruitment nimt de Tsjechyske aktiviteiten oer fan konkurrint Maintec CZ. It giet om fiif fêstigingen yn Tsjechië, wêrûnder it haadkantoar yn Praag.
Optima yn Dokkum is spesjalisearre yn it finen fan heech kwalifisearre personiel, foar fakatueren dy't dreech yn te foljen binne. It bedriuw waard yn 1990 oprjochte yn Noard-Ierlân. Yn 2006 kaam it yn Nederlânske hannen en is der in kantoar yn Dokkum kaam, oan de Burdaarderstrjitwei.
Oanlûkende arbeidsmerk
De direkteur fan Optima, dat is Koop Mulder, sjocht yn de oername yn Tsjechië in moaie kâns om yn te spyljen op de oanlûkende arbeidsmerk yn Tsjechië. De kantoaren bliuwe earst wurkjen ûnder de namme Maintec, mar wurde letter opnaam yn it bedriuw fan de nije eigener.


title: Plataan Dokkumer Markt sûnder fergunning kapt

maintext:
In tweintich jier âlde plataan is moandei yn opdracht fan de gemeente Dongeradiel sûnder fergunning kapt. Neffens wethâlder Pytsje de Graaf koe dat net oars, om't de beam drige om te fallen. By de werynrjochting fan de Markt, dêr't ek de IIsfontein fan LF2018 in plakje krijt, is de beam sa bot skansearre dat er net te rêden wie. Op itselde plak sil no in moerasiik plante wurde. Fierder komme der nochris sechtjin beammen op it plein, dat oan no ta benammen in keal parkearterrein wie.
Yn de stêd wie opskuor ûntstien, om't yn totaal fjouwer beammen omseage wiene. Mar dêr komme dus santjin foar werom. Woansdei is der in offisjeel momint, wêrby't de earste beam de grûn yn giet.


title: Cambuur giet op foar de play-offs

maintext:
Cambuur kin freed yn de lêste thúswedstriid fan it seizoen de play-off definityf feilich stelle. Noch ien puntsje hawwe de Ljouwerters nedich om wis te wêzen fan in plak yn de play-offs en as dat slagget, dan is de doelstelling foar dit seizoen helle.
Twa senario's
De tsjinstanner freed yn it Cambuurstadion is it leech klassearre Helmond Sport. Cambuur kin ek noch sânde wurde troch Emmen te passearjen op de ranglist. Dan moatte de Drinten wol punten lizze litte. As dat slagget, dan is Cambuur de earste ronde fan de play-offs frij.
Trainer René Hake sjocht yn beide senario's in foardiel: "Als je Emmen voorbij kunt, dan moet je het doen. Je streeft altijd het hoogste na. Bovendien spelen we dan twee wedstrijden in korte tijd minder en dat is goed voor de arbeids-rustverhouding. Aan de andere kant: ritme houden is ook belangrijk."
Flow fêsthâlde
Spiler Kevin van Kippersluis spilet de earste ronde fan de play-offs leaver. "We zitten in een flow, als je dan kunt spelen, dan kun je die flow beter vasthouden."
Cambuur spilet freed yn deselde opstelling as ferline wike yn de útwedstriid tsjin FC Dordrecht.


description: Sylster Marit Bouwmeester fan Warten hat de wrâldbekerwedstriid by it Frânske Hyères op har namme skreaun. Yn 2013 wûn Bouwmeester ek al yn Hyères. De olym

title: Marit Bouwmeester pakt winst yn Hyères


title: FIDEO: It fredesmonumint yn Ealahuzen

maintext:
Yn Fryslân binne mear as trijehûndert monuminten dy't weromtinken dogge oan de Twadde Wrâldoarloch. Op 24 april meitsje de provinsje en it Nationaal Comité 4 en 5 mei bekend wa't it komplimint foar in oarlochsmonumint krijt.
In sjuery hat besjoen hoe't der op it monumint past wurdt, no en yn de takomst. Der binne fiif nominearren dy't dizze wike omtinken krije op Omrop Fryslân telefyzje en radio. Tongersdei it fredesmonumint yn Ealahuzen.
It monumint betinkt Joop Schweitzer, dûmnyssoan út Balk. Hy holp ûnderdûkers, mar dûkte sels ûnder doe't Dútsers him sochten. Hy skrokt doe't er hearde dat de Dútsers nei Ealahuzen kamen. Op de flecht is er deasketten.
Besjoch it monumint fan Sint-Jânsgea.


title: Sit de FNP oer trije jier yn de Twadde Keamer?

maintext:
De FNP tinkt der serieus oer nei om mei te dwaan oan de Twadde Keamerferkiezingen yn 2021. It idee komt wolris faker op it aljemint by de partij, mar is oant no ta noch net wiermakke. De FNP sit op it stuit wol yn de Earste Kamer fia de OSF, de Onafhankelijke Senaats Fractie, mei Hendrik ten Hoeve.
Oprop
Neffens foarsitter Cees van Mourik fan de FNP komt it idee om mei te dwaan oan de Twadde Keamerferkiezingen fan de partijleden. "Minsken seine: we sitte no yn de Earste Keamer, soe it ek in goede tiid wêze om ris nei te tinken oer it dielnimmen oan de Twadde Keamerferkiezingen." Der is dêrom in oprop dien yn it FNP-partijblêd De Frijbûtser, dat dizze wike by de leden yn de brievebus falt: 'Wa wol meitinke oer FNP-dielname oan de Twadde Keamerferkiezingen?'
Emosjonele diskusje
De Fryske politisy dy't no yn de Twadde Keamer sitte, fertsjintwurdigje grutte nasjonale partijen. De FNP hat de belangen fan Fryslân op it each, stelt Van Mourik. Utgongspunt is dêrom ek, wat is goed foar Fryslân. "It is fansels in emosjonele diskusje. Hjir moat hiel foarsichtich en goed oer diskusjearre wurde", sa seit de partijfoarsitter.
Kommisje
Oan de hân fan de oprop yn it partijblêd sil der in kommisje opsteld wurde, dy't dy diskusje fiere sil. De partijfoarsitter tinkt dat de útkomsten dêrfan op syn betiidst oer in heal jier oan de leden foarlein wurde kinne. Dêrnei wurdt der pas in beslút naam oer it wol of net meidwaan oan de Twadde Keamerferkiezingen.


title: Omrop Fryslân bliuwt foarearst publike regio-omrop Fryslân

maintext:
Omrop Fryslân bliuwt de kommende fiif jier ek dé regionale publike omrop foar Fryslân. Provinsjale Steaten advisearje dat oan it Kommissariaat fan de Media. It positive advys jildt foar in perioade fan fiif jier, dus oant en mei it jier 2023. It kommissariaat beslút oer de stjoermachtiging fan de regionale omroppen op basis fan in advys fan de provinsje.
Neffens deputearre Sietske Poepjes is it reedlik fanselssprekkend dat Omrop Fryslân de regionale omrop foar Fryslân bliuwt, ek al omdat der gjin alternatyf is. Yn oare provinsjes, lykas Grinslân, is it wolris bard dat in nije inisjatyfnimmer besiket om de posysje fan de besteande publike omrop oer te nimmen, mar dat is yn Fryslân net oan de oarder.


title: Tenei net nei Súd-Amearika foar soja, mar nei It Bilt

maintext:
It Bilt is dalik miskien wol 'the place to be' foar de echte foodies (oftewol leafhawwers fan iten). Emmertarwe, soja of raketblad; it binne samar wat gewaaksen dy't dit jier op in spesjaal fjild op It Bilt ferboud wurde sille.
De gewaaksen binne ûnderdiel fan it evenemint 'Gewassenveld' oan de Aldebildtdyk by St Jabik it. Op trije bunder lân binne dêr op it lân fan boer Piet Hoekstra fyftich gewaaksen plante dy't ea diel útmakken fan de ikkerbou op it Bilt. It giet dan om ierappelrassen, sied, raw food en nôt.
Yn it midden is in fjild fan tulpen oanlein yn de foarm en de kleuren fan it logo fan Kulturele Haadstêd. Fan 20 april ôf oant en mei septimber kinne minsken derhinne te sjen. Doel fan it evenemint is om de minsken sjen te litten dat ús iten eins allegearre wol tichtby ferboud wurde kin en dat we der net de hiele wereld mei oer hoege te slepe. De offisjele start fan it evenemint is takom freed mei deputearre Johannes Kramer.


title: Brânwacht yn aksje foar autobrân yn Snits

maintext:
De brânwacht fan Snits moast yn de nacht fan sneon op snein yn aksje komme foar in autobrân.
Op de Edo Jongemastrjitte yn de stêd sloegen om healwei fiven hinne, de flammen út it motorkompartimint. De auto stie neffens tsjûgen flakby de flat, wêrtroch't de garaazjedoar in soad skea oprûn. De brânwacht koe lykwols foarkomme dat it fjoer oersloech nei it gebou. De plysje ûndersiket de saak en soe brânstichting net útslute. De bewenners fan de flat moasten koarte tiid earne oars ûnderbrocht wurde, mar koene letter yn de nacht wer werom nei harren hûs.


title: Skeel om brûken farwetter nei Hegemer Mar

maintext:
De Ried fan Steat moat deroan te pas komme om in konflikt yn Heech op te lossen tusken in projektûntwikkelder en oanwenners. De projektûntwikkelder wol fakânsjehúskes oan it wetter bouwe, en de minsken dy't dêr ek wenje wolle dat net. Se binne derop tsjin dat de takomstige buorlju harren wetter brûke, as se nei de Hegemer Mar ta farre. Neffens de buorlju is it net earlik dat de projektûntwikkelder stegers yn it wetter bouwe mei, wylst se dat sels net meie.
De projektûntwikkelder wol tolve nije wenten bouwe. Dy moatte dan wol oan in wetter lizze dat yn direkte ferbining stiet mei de mar, want oars soene se hast net te ferkeapjen wêze.
De gemeente Súdwest-Fryslân seit dat de buorlju de farwei net blokkearje kinne, ek al hawwe se dy yn eigendom. Elkenien soe it rjocht hawwe moatte om dêrtroch te farren. Lykwols, by de rjochtsaak foar de Ried fan Steat ûntstie dêr tongersdei grutte twifel oer. De Ried fan Steat docht yn de kommende wiken útspraak yn dizze saak.


title: Twa wyldmigers yn Ljouwert oanhâlden

maintext:
De plysje hat yn de nacht fan sneon op snein twa Ljouwerter mannen oanhâlden op de Weaze. Doe't de plysje se opskriuwe woe foar wyldmigen, begûn de 38-jierrige man de plysje te misledigjen. Syn freon fan 40 jier waard doe ek oanhâlden, foar it hinderjen fan de oanhâlding. De plysje sprekt fierder fan in rêstige útgeansnacht, ek al wie it drok mei stappers.
Naast deze aanhouding werden er diverse bekeuringen uitgedeeld voor wildplassen en de Wet ID. Het was behoorlijk druk met stappers, met een goede sfeer #veiliguitgaan #PolLWD — Politie Horeca Leeuwarden (@POL_HorecaLwrd) April 1, 2018


title: Pieter Weening twadde yn einklassemint Ronde fan Kroäsië

maintext:
Hurdfytser Pieter Weening fan De Harkema is twadde einige yn it einklassemint fan de Ronde fan Kroäsië. De basis foar syn poadiumplak lei er tongersdei yn de tredde etappe. Dêryn waard Weening twadde efter de Wyt-Rus Kanstantsin Siutsou. Dy pakte ek de lieding yn it klassemint.
Yn de lêste dagen joech Siutsou syn foarsprong net mear fuort. It ferskil mei Pieter Weening wie snein nei de lêste etappe mar 11 sekonden.
Dy lêste etappe mei de finish yn Zagreb waard wûn troch de Italiaan Paolo Simion. Weening einige fjirtjinde, trije sekonden efter syn konkurrint Siutsou.


title: Mooglike gearwurking skoalmienskippen Noardeast-Fryslân

maintext:
It Lauwers Kolleezje, it Dockinga Kolleezje en CSG Liudger sille mooglik gearwurkje. De bestjoerders fan de middelbere skoallen litte ûndersyk dwaan nei de mooglikheden dêrfoar. Undersocht wurdt oft de trije kristlike skoalmienskippen inoar fersterkje kinne op bestjoerlik, bedriuwsmjittich en ûnderwiiskundich nivo. Fan in fúzje is gjin sprake, sizze se.
Mei de gearwurking wolle de skoallen ynspylje op de krimp yn Noardeast-Fryslân en de posysje fan it kristlik fuortset ûnderwiis ferstevigje.


description: De minister fan Kultuer op Malta, Owen Bonnici, komt nei Fryslân ta om mei Fryske bestjoerders te praten oer de 'vrijheid van meningsuiting'. Dat sei deput

title: Malteeske minister fan Kultuer komt nei Fryslân om te praten


title: Nyck de Vries fersmyt kâns op top troch stjoerflater

maintext:
In stjoerflater hat derfoar soarge dat koereur Nyck de Vries fan Twellegea gjin topnotearring helje sil by de Grutte Priis fan Azerbeidzjan.
De 23-jierrige De Vries lei nei in goeie start op it twadde plak, mar makke nei in herstart fanwege problemen mei in feilichheidsauto de stjoerflater en miste dêrtroch in bocht. Hy moast ridlik gau dêrnei ek opjaan. Snein is der noch in twadde race, mar dan kin De Vries syn flater net mear goedmeitsje. De Grutte Priis yn Azerbeidzjan is de tredde race fan it seizoen fan de Formule 2.


title: Gemeente nimt mear tiid foar graafwurk Broereplein Boalsert

maintext:
It graafwurk foar de flearmûsfontein op it Broereplein yn Boalsert freget mear tiid as earder tocht waard. Der wurde mear grêven en minsklike skeletten fûn as earder tocht waard. De archeologen krije fan de gemeente Súdwest-Fryslân alle romte om de minsklike resten te bergjen. De Broeretsjerke en it plein derfoar binne ûnderdiel fan in earder kleasterterrein. Der wie wol rekken hâlden mei archeologyske fynsten, mar dit binne der mear as tocht. Alle fynsten wurde ûndersocht en de útkomsten fan dat ûndersyk wurde letter mei de ynwenners dield.
De gemeente leit ferwiten fan grêfskeining neist him del. Der wurdt soarchfâldich mei de resten omgien, seit wethâlder Stella van Gent. Neffens de gemeente sil de fontein, dy't diel útmakket fan it 11Fountainsprojekt fan Kulturele Haadstêd, wol op tiid klear wêze foar de offisjele iepening op 18 maaie.


title: Botsing tusken De Grinzer Pein en Fryske Peallen

maintext: In automobiliste is moandeitejûn ferwûne rekke by in frontale botsing op de Drachtsterwei tusken De Grinzer Pein en Fryske Peallen. De frou kaam yn de berm telâne en rekke de macht oer it stjoer kwyt. Se botste dêrnei op in tsjinlizzer. Dy kaam mei de skrik frij, de frou is mei de ambulânse nei it sikehûs brocht.


title: Kollum: "Unnoazel"

maintext:
"Hoe ûnnoazel kinne je wêze. Dat je tsjin lju sizze om mar mei 60 km de oere oer in streek op ’e dyk te riden en dat je dan it Frysk folksliet hearre… Ik tocht echt oan in hele flauwe 1 aprilgrap, mar it wie echt. Ik tink dat dy man dy’t in fleksibel-elektroanysk 70 km boerd útfûn foar de dyk Ljouwert-Boalsert, no ynhierd is troch de provinsjale diketsjinst, en der alderhande ûnnoazele dingen betinke mei.
Mar provinsjale geasten, tink no ris nei: alles is dochs ferbean yn in auto, sels je stoel of de binnenspegel ferskowe mei aanst net mear, want dan kinne je in ûngelok krije. En wat docht Fryslân? Dat set in muzykje, no ja it folksliet op in migerige toan, op de dyk by Jelsum. Mar dan moatte je wol sa deun mooglik oan de kant ride, sadat je gau yn de berm sitte.
No wie ’t op ’e nije dyk by Jelsum. Dat wie wol wer handich om it dêr del te lizzen. Dy lju dêre binne ommers wol wend oan ûnnoazel, net nedich leven. Tapaslik, der kaam noch in knoarre lûd by fan 'e wike. Se binne ommers wer begûn mei Frisian Flag.
Soks hat neat mei kofjemolke te krijen, mar alles mei in ôfgryslik soad leven fan strieljagers, dy’t krekt dogge as is it oarloch. It sil bêst nedich wêze om yn Syrië goed út te sykjen hokker lju wol of net deasketten wurde moatte, mar dat oefenjen hoecht om my hjir net. Foar guon wol, en dat mei ek.
Mar moandei hat bliken dien dat it hjir yn Fryslân hielendal net kin. De fleanbasis hat gjin goede apparatuer. Der moast moandeitemoarn earst in “weather ship” omheech. Dat is gjin skip, mar in strieljager. Dy moast sjen hoe’t it waar dêr boppe wie. Dat kinne se dêr ûnder net sjen. Mar as se dêr dan gjin goede apparatuer ha, wie dan efkes nei Harns riden, om by Piet syn masinen te sjen. Piet Paulusma, hy stie yn de Libelle yn in alhiel Fryske flaggepak. Freeslik gesicht foar it oare, mar it hie wol by Frisian Flag past.
Dan hienen se ek sjoen dat it moai waar waard. Mar dat hiele moaie waar waard snein daliks nei de ferdommenis riden. Troch al dy motorriders, dy’t mei ûnfoege snelheden de fytsers en kuierders op de talleaze Fryske net-muzikale dykjes sûnder trottoir en fytspaad, oan de kant ramden. Mei sa’n alderheislikst leven, dat alle skriezen daliks trochflein binne.
De Ljouwerter Krante hâldt ek fan leven. Ferline wike earst hiele grutte spannende ferhalen oer in mailtsje oer it Cambuur-stadion. Och heden, dêr wie de krante en Otto van der Galiën fan Lijst058 wie neat ferteld. Och heden, dy Jan Anker wit alles dochs better as wa dan ek yn ’e wrâld. Och heden, Henk Deinum koe no alfêst wol nei hûs ta gean, want dy hat dat mailtsje net lêze litten.
Yn de sneonskrante frieten se it ferhaal wer op. Ynienen wie Deinum wer leaf. En se krigen sa linkendewei troch dat it wol ûnfoech is fan Jan Anker en it WTC, dat sy bepale wolle wat foar winkels der yn Ljouwert komme en dat se mei dat mailtsje neat oars woene as Henk Deinum it mes op de kiel te setten. Ik wik jim, hjoed wurdt Henk Deinum wer de grutte man, dy’t it knyft fan Anker mei in moaie bôge yn de Potmarge kwakt. Efter it gebou fan de krante, kinne se it goed sjen.
Mar it alderslimste is dat it Cambuur-stadion, de ûnfoegens fan motorriders, Frisian Flag en fansels dy muzikale dyk by Jelsum allegear yn de nasjonale media kamen. Benammen doe’t bekend waard dat dy krekt iepene dyk fannacht al wer ticht moast en dat de provinsje dy muzykrommel en 80.000 euro oprêde moat.
Der waard ferline wike ek bekend dat der hieltyd mear minsken nei Fryslân takomme. No, dat is no wol wer oer. De minsken dy’t rêst sykje, komme net mear yn dit Fryslân-fol-leven. Martin Cnossen fan Merk Fryslân stiet te gûlen oer de ûnnoazelens fan ús bestjoerders. Want wat seit deputearre Poepjes oer de muzykdyk by Jelsum: “It is wol skande, dat it wer fuort moat. Ik fûn it sa moai.”
Poepjes wennet yn Makkum."


title: Bouwmeester slút yn styl ôf by wrâldbeker Hyères

maintext:
Sylster Marit Bouwmeester hat de wrâldbekerwedstriid yn it Frânske Hyères yn styl ôfsletten. De Wartenster wie sneon al wis fan de winst yn de Laser Radial-klasse mei allinnich de medal race noch foar de boech, mar wist snein ek dy ôfslutende medal race noch te winnen. "Ast sylst, dan kinst mar better alles jaan en besykje om de race te winnen. Ik bin bliid dat dat slagge is", sei Bouwmeester nei ôfrin fan de medal race.
Monika Mikkola út Finlân waard twadde yn it klassemint. Paige Railey út de Feriene Steaten waard tredde.


title: Keatsers PC lotsje dit jier net yn De Koornbeurs

maintext:
De lotting foar de PC is dit jier net yn De Koornbeurs yn Frjentsjer, mar op it Sjûkelân. De lotting, op de moandei foar de keatsklassiker, is no ûnderdiel fan in foarstelling mei muzyk, dûns en kabaret. Yn de dagen dêrnei binne der ek noch spesjale aktiviteiten yn Frjentsjer. Sa binne der ûnder oare ynternasjonale wedstriden. De PC sels makket ek diel út fan de aktiviteiten.
De PC is de belangrykste keatswedstriid fan it jier. Op woansdei 1 augustus wurdt de 165ste edysje ferkeatst.


title: Arno Brok: "Ik gean noait wer út Fryslân wei"

maintext:
In jier en in moanne is Arno Brok no kommissaris fan de Kening yn Fryslân. As ferlerne soan waard er binnenhelle, en foar himsels wie it ek de haadpriis, dizze bestjoersfunksje yn it Fryslân dêr't Brok sa fan hâldt. Hy neamt himsels 'in klassyk bestjoerder'. Ek al soe er gjin kommissaris mear wêze, Fryslân wol er noait mear wei, sa fertelt er yn It Polytburo.
Andries Bakker en Eric Ennema prate mei Brok fierder oer de achterbliuwende ekonomy yn ús provinsje. Dêroer seit er: "Yn it lobbyen binne wy Friezen te skruten". Deputearren binne gauris yn Den Haach en Brussel, mar út it Fryske bedriuwslibben sels kin wol mear groei komme. Brok fynt dat we net sasear de klam lizze moatte op it binnenheljen fan nije bedriuwen, mar foaral de bedriuwen dy't hjir al binne better stypje.
It Polytburo is peaskemoandei, 2 april, te sjen by Omrop Fryslân, om 18.20 oere en dan alle oeren wer.


title: Skeletten fûn yn Boalsert op plak fan nije fontein

maintext:
By de Broeretsjerke yn Boalsert binne seis skeletten fûn. Op dat plak komt de nije 11Fountain-fontein te stean. By it graven fan in gat foar de pomp binne boufakkers de minsklike rêsten tsjinkaam. Der binne no archeologen dwaande om it plak fierder ôf te graven. Sy ferwachtsje mear skeletten tsjin te kommen, omdat de lichems meastentiids op ferskillende lagen begroeven binne.
Bysûndere fynst
Neffens archeolooch Wouter Ytsma binne der bysûndere dingen oantroffen. "Er ligt een klein babyhoofdje, van een baby die vermoedelijk bij de moeder is neergelegd. Maar dat zijn dingen die we nog verder moeten onderzoeken." De archeologen dy't dwaande binne by de Broeretsjerke, binne goed te sprekken oer de opbringst nei oardel dei graven.
Gjin fertraging foar 11 Fountains-projekt
18 maaie is it iepeningsfeest foar de 11Fountains. Neffens Yvonne Boonstra fan de gemeente Súdwest-Fryslân komt de planning net yn gefaar. "It is al april, de tiid giet snel, mar wy kinne ek snel."


title: SC Cambuur-trainer Hake: "Dinsdag is voor na zaterdag"

maintext:
SC Cambuur spilet sneon de lêste wedstriid fan de reguliere kompetysje, út yn Velsen tsjin SC Telstar. De Ljouwerters binne al pleatst foar de play-offs. As FC Emmen sneon ferliest en Cambuur wint, dan wurde de Ljouwerters sânde en binne se de earste ronde fan de play-offs frij. Sa net, dan spilet Cambuur tiisdei al de earste wedstriid fan de play-offs, út tsjin FC Dordrecht.
Trainer René Hake wol him mei al dy senario's no noch net dwaande hâlde, sa sei er freed nei ôfrin fan de training. "Dinsdag is voor na zaterdag. Over het vervolg beginnen we zaterdag in de bus op de terugreis naar Leeuwarden pas na te denken."
"Beter voetballen"
Dat lêste is net hielendal wier, want as der reden ta is dan sil de trainer mei it each op de play-offs, mooglik kieze foar oare spilers. Cambuur spilet yn prinsipe yn deselde opstelling as ferline wike tsjin Helmond Sport. "We moeten doorgaan waar we mee bezig zijn, maar het moet wel beter dan in de eerste helft tegen Helmond Sport. Beter voetballen, dat levert wat op", sa sei Hake.
De wedstriid Telstar - Cambuur begjint sneontejûn om 19.45 oere. In live-ferslach is te hearren by Omrop Fryslân Radio.


title: Tsjinstanners fracking bondelje krêften yn platfoarm

maintext:
Tsjinstanners fan it fracken yn de boaiem fan Pietersyl en Grypstsjerk wolle fia in platfoarm de krêften bondelje. De inisjatyfnimmers, Dorpsbelangen Grijpskerk, Onze Klei en Grijpskerk, slute harren oan by eardere protesten fan de gemeente Kollumerlân, Wetterskip Fryslân en de provinsjes Fryslân en Grinslân. Se meitsje harren grutte soargen oer de plannen. Sy sizze dat it ministearje de ynwenners net goed foarljochte hat oer de gefaren fan it fracken.
De measte soargen meitsje se harren oer in breukline tusken it gasfjild by Pietersyl en de gasopslach by Grypstsjerk. Mocht der in ierdbeving komme, dan binne de ynwenners bang dat dy troch de sloppe feangrûn útgroeit ta in ''tsunami ûnder de grûn.''
Fia it platfoarm wolle de beswiermakkers jild ynsammelje, om juridyske help yn te hieren en standert-beswierformulieren beskikber te stellen. Bewenners kinne noch oant 9 maaie beswieren yntsjinje.


title: Spoeddebat oer krisis by kolleezjefoarming Tytsjerksteradiel

maintext:
Fjouwer politike partijen út de gemeenteried fan Tytsjerksteradiel hawwe freedtemoarn in spoeddebat oanfrege. It giet om GrienLinks, VVD, PvdA en D66. Sy sprekke fan in krisis by de foarming fan in nij kolleezje. It spoeddebat sil holden wurde op tongersdeitejûn 26 april.
Net lykweardich
De fjouwer partijen fine dat it proses oant no ta net lykweardich west hat foar alle partijen. De fjouwer partijen wolle net ôfsûnderlik fierder prate mei de trije partijen dy't no in nij kolleezje foarmje wolle. Dat binne CDA, FNP en ChristenUnie. Dy partijen hawwe nije wike nammentlik fjouwer petearen pland op Stania State yn Oentsjerk.
De oanfregers fan it spoeddebat fine dat sokke petearen iepenbier en riedsbreed fierd wurde moatte. CDA, FNP en ChristenUnie ha yntusken al skriftlik meidield dat sy it ynformaasjeproses net weriepenje wolle. De petearen op Stania State soene fral bedoeld wêze om foarút te sjen.
De ûnfrede oer de ynformaasje is ûntstien nei de publikaasje fan it einferslach fan ynformateur Gjalt Benedictus. GrienLinks, VVD, PvdA en D66 fine dat der fan it begjin ôf te folle keazen is foar ien opsje en dat alternativen net ûndersocht binne.


title: Wurkstraf easke fanwege deadlik ûngelok mei minykraan

maintext:
Tsjin in 76-jierrige man út Wynjewâld is 150 oeren wurkstraf easke foar it feroarsaakjen fan in deadlik ûngelok mei in minykraan. De kraan stie yn de berm fan de Kompanjonsfeart yn Wynjewâld. Dêr moast in bulte sân fuort skept wurde. In man út Hoarnstersweach botste mei syn bestelbuske tsjin de earm fan de kraan, dy't oer de dyk stuts. Hy ferstoar oan de gefolgen fan it ûngelok.
Neffens justysje hat de fertochte te min dien om in oanriding foar te kommen. Hy hie ferkearspilonnen op de dyk sette kinnen of it swaailjocht oandwaan kinnen. Neffens tsjûgen ried it buske behoarlik hurd. De advokaat fan de fertochte wiisde derop, dat it slachtoffer de riem net om hie.
De rjochter docht oer twa wiken útspraak.


title: It Omrop Fryslân soundboard! Wat is dat no eins?

maintext:
Op 1 april komme je faak in soad nuvere saakjes tsjin online. No is dat 9 fan 'e 10 kear in grap, mar dat is it Omrop Fryslân soundboard net. It klinkt allegearre wol hiel high-tech, mar wat is dat no eins, in soundboard...?
In soundboard, lis út:
Sjoch it as in grut paniel mei allegearre knopkes. Ast op ien fan die knopkes drukst, dan spilet der in muzykje of in audiofragmint. In soundboard wurdt bygelyks brûkt foar op 'e radio, sadatst fluch audiofragmintsjes ynstarte kinst. Tsjintwurdich wurdt it ek wol yn kombinaasje mei fideo brûkt troch minsken dy't games live spylje. No hawwe wy yn ús app ek in soundboard setten mei allegearre betochte Fryske útspraken.
Watfoar soarte útspraken dan en wêrom krekt dy?
Wy sjogge yn ús statistiken wat minsken it aldermoaist fine, wat der libbet ûnder de minsken. Jolke bygelyks wurdt enoarm wurdearre online. Syn útspraken binne yntusken legindarysk. Mei dat yn 'e efterholle pakke wy dan de krinten út de brij en sette wy dy just yn it soundboard. Sa krije je in kombinaasje fan wat libbet ûnder de minsken, mei noch wat eigen favoriten dertusken.
Dat klinkt wol aardich, mar wat haw ik deroan?
It doel fan it soundboard is ferdivedaasje. Dy karakteristike útspraken kinst dan altyd samar út it neat op tafel smite. No hast ien plak dêr't dat allegearre gearkomt. Dus ast no mei molke grutbrocht bist, mar dat oare spul is wol hiel lekker, dan kinst dat samar efkes oan sette.
Moai, mar hoe brûk ik it?
Download de Omrop Fryslân app foar iOS of Android Iepenje de app Klik op it menu (linksboppe yn 'e hoek) Scroll en klik op soundboard (ûnder Omrop Tip) Soargje derfoar dat it lûd oan stiet Klik op ien fan 'e knopkes HATSIKIDEEEE
Hoe en wat no fierder?
Jaaaahaaaaaa, dat wolsto wol witte, hee? No, it is sa dat it soundboard hieltyd update wurdt. Binne der oare dingen dy't hiel populêr binne, dan passe wy it efkes oan en komt dat dêr ek yn. Op dizze manier bliuwt it soundboard nijsgjirrich foar elkenien.
It Omrop Fryslân soundboard is te finen yn 'e Omrop Fryslân app!


title: Foarearst gjin offisjeel kontakt tusken Ljouwert en Malta

maintext:
De stichting LF2018 hat besletten om gjin offisjele fertsjintwurdigers mear nei Malta te stjoeren, salang't de organisaasje fan de Kulturele Haadstêd yn Valletta gjin ôfstân nimt fan de kwetsende toan, dy't benammen de neibesteanden fan in fermoarde sjoernaliste treft.
De Ljouwerter organisaasje fan Kulturele Haadstêd LF2018 stjoert earst ek gjin offisjele útnûgingen mear nei Malta. De organisaasje fynt dat de wearden fan Kulturele Haadstêd no ûnder druk steane, troch de wize wêrop't de fertsjintwurdigers fan Valletta 2018 har yn de media opstelle yn de kwestje om de moard op de sjoernaliste hinne.
Daphne Caruana Galizia
De kwestje giet oer de fermoarde sjoernaliste Daphne Caruana Galizia. In healjier lyn kaam se by in bomoanslach om it libben. By in monumint yn it sintrum fan de Maltese haadstêd waarden blommen dellein en kearskes pleatst. It is in betinkplak foar de sjoernaliste wurden. Har dea wurdt sjoen as in oanslach op de parsefrijheid. Sy die ûndersyk nei korrupsje op Malta.
De baas fan Valletta 2018, Jason Micallef, sei yn in taspraak dat it betinkplak nei in healjier no wolris fuort kin. Earder namen wethâlder Sjoerd Feitsma fan Ljouwert en deputearre Sietske Poepjes al ôfstân fan de útspraken.
Keunstners tekenje petysje
Mear as 100 keunstners, artysten en skriuwers op Malta hawwe in petysje tekene foar it ôftreden fan de foarsitter fan Valletta 2018 Jason Micallef. Sa meldt de krante The Malta Independent. In oantal artysten stipet de petysje anonym, omdat se diel útmeitsje fan kulturele projekten fan Valletta 2018. De petysje giet nei de premier fan Malta Joseph Muscat.
Oerlis op Europeesk nivo
It beslút om de bestjoerlike kontakten foarearst te befriezen is naam nei breed oerlis op nasjonaal en Europeesk nivo, en nei meardere sinjalen oan de organisaasje fan Valetta 2018. Malta is op de hichte fan it Fryske beslút.
Yn in ferklearring meldt LF2018 dat parsefrijheid oan de basis stiet fan de demokratyske rjochtsteat. "Het gedachtegoed van Culturele Hoofdstad van Europa mag niet in diskrediet worden gebracht. Het is de verantwoordelijkheid van onze, van elke, Culturele Hoofdstad van Europa de waarde hiervan te verdedigen."
De direkteur fan Ljouwert-Fryslân 2018, Tjeerd van Bekkum, fynt dat de Europeeske Uny in ûndersyk ynstelle moat nei de foarsitter Micallef fan Valletta.
Boycot Valletta
De foarsitter fan it advyskomité dat Valletta as Kulturele Haadstêd fan Europa selektearre hat, Ulrich Fuchs, wol net mear nei de aktiviteiten op Malta ta. "Salang as fertsjintwurdigers fan Valletta 2018 Europeeske wearden ferneatigje, sil ik net by de eveneminten wêze", seit Fuchs yn de krante The Malta Independent.


title: Rampoefening Snitser Mar begjint mei 'eksploazje'

maintext:
In 'eksploazje' op in grut skip wie woansdeitejûn it startsein fan in grutte oefening op de Snitser Mar. It wie dan ek net in echte eksploazje, mar de goed hûndert helpferlieners dienen wol of wie it sa. Brânwacht, plysje, ambulânsetsjinst, Rykswettersteat en sels wettersportferienings wienen by de oefening belutsen. Der wiene ek in soad frijwilligers by dy't as slachtoffer holpen wurde moasten.
De oefening fan woansdei wie alwer de tredde dei. Tongersdei wurdt noch in dei mei itselde senario oefene. Dy lêste oefening is ek live te folgjen op ynternet.


title: Fytser ferwûne nei oanriding mei auto yn Ljouwert

maintext: In 26-jierrige fytser is juster yn Ljouwert ferwûne rekke by in oanriding mei in auto. It ûngelok barde op de Molkenkelder. It slachtoffer hat nei alle gedachten in brutsen ankel oerhâlden oan de botsing en is mei in ambulânse nei it sikehûs brocht.


title: Taksybedriuw NOF hat tenei AED's yn taksys en rolstoelbussen

maintext:
Taksybedriuw NOF út Kollumersweach is it earste yn Fryslân mei AED's yn de taksys en rolstoelbussen. AED's binne apparaten dy't by in hertstilstân it hertritme wer op gong krije. De sjauffeurs ha in training hân om mei de apparaten om te gean. Neffens de direkteur fan it taksybedriuw is dit baanbrekkend yn de taksywrâld.
"Dit is echt baanbrekend in de taxiwereld", seit Jessica van der Heiden, direkteur fan Taxi NOF. "Ik ben er echt onwijs trots op dat we AED's hebben kunnen realiseren in de taxi's. Nog trotser ben ik op onze chauffeurs die hier ook achter staan en zich aan willen melden bij het burgerhulp-verleningsnetwerk!"
Taxi NOF uit Kollumerzwaag leveret deistich 13 weinen foar it WMO-ferfier foar de gemeenten Tytsjerksteradiel, Achtkarspelen, Dantumadiel, Dongeradiel en Ferwerderadiel. De rezjy fan dit ferfier is yn hannen fan mobiliteitssintrale JoBinder.


title: UPDATE: Snorfytser slim ferwûne nei botsing tsjin frachtwein

maintext:
In snorfytser is tongersdeitemoarn op Flylân slim ferwûne rekke, nei't hy efterop in frachtwein botste. De frachtwein ried stadich oer de Havenwei, doe't ien de sjauffeur wat frege. Dy remme ôf. Op it momint dat de frachtwein hast stilstie, hearde de sjauffeur in hurde knal. Nei't hy útstapt wie, seach de sjauffeur de snorfytser lizzen.
It slachtoffer, in 48-jierrige Flylanner, is mei de traumahelikopter nei it UMCG yn Grins brocht.


title: Baukje de Graaf leit derút by The Voice Kids

maintext:
Baukje de Graaf út Noardburgum is net fierder yn The Voice Kids. Sneon stie se yn The Battles. By har earste optreden yn it telefyzjeprogramma smiet se hege eagen. Se song doe yn it Frysk, it nûmer 'In nije dei' fan De Kast. By The Battle moast se mei twa oare famkes in liet sjonge. Har coach Marco Borsato keas doe net foar har.
"Ik fyn it hiel jammer, mar der is neat oan te dwaan. Ik ha in goed gefoel oer it sjongen, de battle gie goed, dêr bin ik tefreden oer. Fansels baalde ik op dat momint wol, mar achternei bin ik grutsk dat ik safier kaam bin. Dat wie myn doel ek. Ik ha in leuke tiid hân." Se sil wol trochgean mei sjongen.


title: Grinslân kriget tydlike kulturele ambassade yn Ljouwert

maintext:
De provinsje Grinslân iepenet in 'kulturele ambassade' yn Ljouwert. Dêrmei leverje de stêd Grins en de provinsje Grinslân in bydrage oan Ljouwert Kulturele Haadstêd 2018. De kulturele ambassade is tusken mids septimber en begjin novimber yn de Fryske haadstêd. Op hokker plak dat krekt wêze sil, is noch net bekend. De kulturele ambassade is in inisjatyf op fersyk fan de Stichting Kulturele Haadstêd fan Europa.
Yn de ambassade sille Grinzer ynstellingen op it mêd fan keunst en kultuer, wittenskip en oerheid gearwurkje.


title: Plysje hat hannen fol oan dronken frou

maintext: De plysje yn Ljouwert hie tongersdeitejûn de hannen fol oan in dronken frou fan 24 jier út de Fryske haadstêd. Nei't de frou al in proses-ferbaal krigen hie om't se dronken yn de Prinsetún siet, rûn se letter razend oer strjitte. Om't se net rêstich te krijen wie, is de frou oanhâlden. Se is mei in twadde proses-ferbaal nei hûs brocht. Sjoen de tastân fan de frou, is har mem warskôge.


title: Nij opset om junioarekeatsen oantrekliker te meitsjen

maintext:
It keatsen foar 18- oant 22-jierrigen moat oantrekliker wurde en de stap nei de senioaren moat lytser makke wurde en dêrom wurdt it junioarekeatsen nij fan opset. De PC hat dêr it inisjatyf foar naam en in nij idee foarlein oan keatsbûn KNKB.
De nije opset hâldt yn dat der mear wedstriden komme. Trije keatsferieningen wurkje dêr dit jier al oan mei. As it oanslacht, komt der in 2019 in folslein nije kompetysje foar de junioaren, mei moaie prizen. Mooglik wurdt der dan keatst op freed. It nije keatsseizoen giet dizze dagen fan start.


title: Poldermûne De Snip op It Heidenskip wer iepen

maintext:
De poldermûne De Snip yn It Heidenskip is nei in renovaasje op 'e nij iepene. It is ûnbekend hoe âld oft de mûne krekt is, mar men giet derfan út dat er yn de achttjinde iuw boud is. De lêste kear dat de mûne renovearre wie, is alwer 44 jier lyn. Yn 1974 waard der nij libben yn blaasd, nei't it jierrenlang fertutearze wie. De wjukken sieten der doe net mear oan en it poldergemaal wurke elektrysk. No hat de mûne op 'e nij in reiden dak krigen, ferskate balken binne ferfongen en de mûne hat in nije fervelaach krigen.
De mûne wie fan 1925 oant 1974 yn besit fan de famylje Gaastra, dy't it dêrnei ferkocht oan de Molenstichting Súdwest-Fryslân foar ien symboalyske gûne. De stichting hat der ek no foar soarge dat de mûne in renovaasje krigen hat.


title: Fertochten kafee-ynbraak St. Nyk pakt yn Amsterdam

maintext:
De plysje yn Amsterdam hat twa fertochten fan in ynbraak yn in kafee yn Sint Nyk oanhâlden. It giet om twa Roemenen fan 27 en 29 jier. Se waarden troch in plysjeman werkend nei oanlieding fan de bylden fan de ynbraak, dy't de plysje ôfrûne tiisdei yn it televyzjeprogramma Opsporing Verzocht sjen liet.
Yn it kafee oan de Gaastwei yn Sint Nyk waarden ferline jier yn de nacht fan 21 op 22 novimber de gokkasten iepenbrutsen. De fertochten naaiden út mei in ûnbekend jildbedrach.


title: Sportklup Hearrenfean spilet lyk tsjin FC Grins

maintext:
Sportklup Hearrenfean hat sneintemiddei yn it eigen Abe Lenstrastadion lykspile tsjin FC Grins. De Feansters bleaunen nei in 1-0 foarsprong úteinlik op 1-1 stean tsjin de Grinzer besikers. It earste doelpunt foel nei in healoere. Michel Vlap krige de bal op 'e râne fan it strafskopgebiet en skeat binnen: 1-0. Keeper Hansen hold krekt foar it skoft noch in skot fan Hrustic tsjin, mar echt gefaarlik waarden de Grinzers yn de earste helte net.
Nei rêst kaam FC Grins yn de 55ste minút op likense hichte. Doelpuntemakke wie Tom van Weert. Nei de lykmakker krigen Dumfries en Reza noch kânsen foar Hearrenfean, mar dy bedarren net yn de touwen. Yn de slotfaze en yn de twa minuten blessueretiid slaggen beide ploegen der net mear yn in winnende treffer te meitsjen.
Sportklup Hearrenfean - FC Grins 1-1 (1-0) 31. Michel Vlap 1-0, 55. Tom van Weert 1-1.
Opstelling SC Hearrenfean: Hansen, Dumfries, Høegh, Pierie (67. Bulthuis), Woudenberg, Bruijn (74. Veerman), Kobayashi, Thorsby, Vlap, Ghoochannejhad, Zeneli (57. Van Amersfoort)


title: Twa minsken slim ferwûne by eksploazje op boat by Terherne

maintext:
By in eksploazje op in motorboat by Terherne binne twa minsken slim ferwûne rekke. Dat meldt de brânwacht. Beide slachtoffers binne nei sikehuzen yn Grins ta brocht. It giet om in man en in frou.
De man is yn kritike tastân nei it UMCG ferfierd, en de frou is mei slimme brânwûnen nei it Martinisikehûs brocht. Se wie troch de krêft fan de eksploazje yn it wetter telâne kaam. Omstanners ha har dêr wer út helle.
Helpferlieners wiene tongersdeitejûn om alve oere hinne massaal oanwêzich by Terherne. Under oare twa traumahelikopters wiene oproppen om de slachtoffers te helpen.


title: Drokte by iepen huzedei NVM, benammen yn Ljouwert

maintext:
De iepen huzedei fan makelersferiening NVM wurdt goed besocht. Benammen yn Ljouwert is in soad drokte. Dêr stiene by guon wenten sels lytse rigen mei wachtsjende minsken. Ek is der in soad belangstelling foar nijbou. Makeler Jan Ypeij fan Makelaardij Friesland sjocht dat wenten hieltyd koarter te keap stean. Ek wurde de prizen hieltyd heger. Yn Ljouwert is op it stuit al sprake fan in tekoart oan betelbere wenten foar starters. Neffens Ypeij is it gefolch dat keapers no yn doarpen om Ljouwert hinne sjogge. Ek dêr lûkt de ferkeap no oan.
Al sân jier te keap
Yn Burgum wachtet Gerrit Veenstra al de hele dei op in potinsjele keaper. Syn frijsteande wente stiet al sân jier te keap, mar wurdt mar net ferkocht. It giet om in hûs mei in grutte bedriuwsromte. Yn al dy sân jier hat er ien kear serieuze belangstelling hân. Neffens Veenstra heakken de keapers ôf op it azc. Dat bin de oerbuorlju fan de Veenstra's. "Je ha der gjin lêst fan, mar minsken bin dochs benaud."
Veenstra hopet dat de merk no sa oanlûkt dat ek syn wente einliks ferkocht wurdt. De needsaak is der ek om't hy en syn frou al in nij plak fûn ha yn it sintrum fan Burgum.


title: Auto botst efterop frachtwein by Aldehaske

maintext: Op de A7 by Aldehaske hat woansdeitemiddei in ûngelok west. In persoane-auto botste efterop in frachtauto. Dat wie op de rydstrook fan Aldehaske nei De Jouwer. De bestjoerder bedarre nei de botsing mei de frachtauto yn de middenberm. De frachtauto is nei de fluchtstrook ta riden. De belutsen persoanen binne troch ambulânsepersoniel ûndersocht. It is op it stuit net bekend oft sy ferwûne rekke binne.


title: Fertochte fan oanslach op Clafis-baas foar de rjochter

maintext:
De 57-jierrige man dy't fertocht wurdt fan it besykjen ta moard op Bert Jonker stiet freed foar de rjochter. Ferline jier jannewaris waard de baas fan Clafis op it parkearplak fan Thialf yn syn hân sketten.
De fertochte en Jonker hiene in saaklik konflikt. Jonker soe syn bedriuw oernimme, mar dat gie net troch. Koart dêrnei gie it bedriuw fan de fertochte fallyt. Dêrnei hat er twa jier lang besocht Jonker te sjantearjen.
Neffens de fertochte hat er gjin oanslach op it libben fan Jonker plege, mar hie de Clafis-baas sels in wapen en is dat by in wrakseling ôfgien. De saak wurdt freed noch net ynhâldlik behannele.
Yn Spanje oppakt
Nei de oanslach op 7 jannewaris flechtte de fertochte nei Spanje. Dêr waard er yn de buert fan Barcelona oanhâlden. Hy sit op it stuit net mear fêst omdat er slim siik is en behannele wurdt oan kanker. Hy stiet ûnder elektroanysk tafersjoch, hat in kontaktferbod en mei net yn Fryslân komme.


description: Bus- en treinbedriuw Arriva set nije wike freed mei Keningsdei ekstra treinen en bussen yn nei Grins ta. Grins krijt dit jier besite fan kening Willem-Alex

title: Ekstra treinen en bussen nei Grins ta om besite kening


title: Afûk en Fryske Akademy komme mei fergeze online kursus Frysk

maintext:
Der komt in nije fergeze online kursus Frysk, in saneamde Massive Open Online Course (MOOC). It doel is benammen om minsken bûten Nederlân yn 'e kunde komme te litten mei de Fryske taal. De kursus, ûntwikkele troch de Afûk en de Fryske Akademy, wurdt dêrom yn it Ingelsk oanbean.
Yn de kursus wurde basisregels fan it Frysk útlein, mar der is ek romte foar in stikje Fryske kultuer. De MOOC biedt lesstof foar fjouwer wiken en sil it folsleine jier online beskikber bliuwe. De lansearring is takom wike sneon 14 april yn it Talepaviljoen MeM yn de Prinsetún yn Ljouwert.
De Ryksuniversiteit Grins kaam earder ek al mei in fergeze online kursus Frysk. Dêr diene wrâldwiid tûzenen minsken oan mei.


title: Sjueryseleksje fan Liet 2018 is bekend: 15 nominearren

maintext:
De faksjuery fan Liet hat de seleksje fan 15 dielnimmers, dy't trochgeane nei de folgjende ronde fan Liet 2018, bekend makke. Fan no ôf kin it publyk fia de www.liet.frl syn stim útbringe. De stim fan it publyk telt foar in fjirdepart mei. Op 30 april wurdt bekend makke watfoar tsien finalisten úteinlik op 13 maaie yn de finale fan Liet 2018 stean.
De 15 nominearren binne: Albert van der Tuin, Another Time, Astrid en Else, Berend Riemersma, Changed, Days to Imagine, Else, Klaske, Lammert, Lammy Bruyns & Friends, Monique Sings, Sequens, Stonecrobs, Tjonger en Toussaint.
"Er zitten bekende namen bij, van mensen die al eerder hebben meegedaan, maar ook nieuwe namen" fertelt Yvonne Bleize, foarsitter fan Liet. "De liedjes zijn heel uiteenlopend, van singer-songwriters tot jonge bands."
Op de radio
Omrop Fryslân besteget de kommende twa wiken elke dei yn it radioprogramma De middei fan Fryslân oandacht oan de nominearren. De winner fan de finale fan Liet 2018 docht foar Fryslân mei oan Liet International 2018 XXL, dat op 23 maaie plakhat. Dêr komme tal fan muzikanten út ferskate minderheidstaalgebieten yn Europa. Beide finales wurde organisearre yn Neushoorn.
Foar it Fryske sjongfestival Liet koenen dielnimmers earder meidwaan oan workshops om har nûmer better te meitsjen ûnder lieding fan professionals.


title: PvdA Ljouwert hat noed oer keunstgers by bern ûnder de 12

maintext:
De PvdA-fraksje yn de gemeenteried fan Ljouwert hat soargen oer it brûken fan keunstgersfjilden troch jongeren ûnder de 12 jier.
De partij wol dat it kolleezje fan boargemaster en wethâlders aktyf yn oerlis mei de klups giet oer it brûken fan de keunstgersfjilden mei rubbergranulaat. Dêrby moat spesjale oandacht wêze foar de jongste jeugd, hat de gemeenteried al yn july 2017 besletten.
De PvdA hat heard dat BV Sport ferbean hat om te trainen op de keunstgersfjilden, omdat dy by yntinsyf gebrûk stikken spile wurde. Bern ûnder de 12 jier meie wol op de fjilden, as se dêrnei harren hannen waskje en ûnder de dûs stappe. De PvdA fynt dat der eksplisitere oandacht foar bern ûnder de 12 jier komme moat en freget aksje fan it kolleezje.


title: Brân op binnenfeartskip yn Ljouwert

maintext:
By in brân op in binnenfeartskip yn Ljouwert is freedtenacht it achterste part fan it skip folslein útbaarnd. It skip lei oan de Junokade yn de stêd doe't de brân útbruts. Dat wie om healwei trijen hinne. Der wie net ien oan board.
It is net dúdlik wat de oarsaak is fan de brân, dêr wurdt noch ûndersyk nei dien. It skip is behoarlik skansearre rekke. Doe't de brânwacht oankaam, sloegen de flammen der al út.


title: Sneinshaadklasser VV Hearrenfean wint, Snits net

maintext:
Sneinshaadklasser VV Hearrenfean hat snein goede saken dien yn de striid tsjin degradaasje. Thús wûn de ploech mei 2-1 fan direkte konkurrint DHC. Snits Wyt Swart gie yn Leidschendam ûnderút tsjin RKAVV: 3-1.
Hearrenfean
Peter de Vries sette Hearrenfean mei in frije traap op foarsprong. Flak foar it skoft makke DHC lykwols de 1-1. Hearrenfean moast it yn it lêste healoere mei in spiler minder dwaan, nei in reade kaart. Mar De Vries makke mei op 'e nij in frije traap de 2-1.
VV Hearrenfean bliuwt op it fyftjinde plak stean, mar it ferskil mei DHC is no noch mar trije punten.
Snits Wyt Swart
Keeper Broersma wie nei in lyts heal oere belangryk foar de Snitsers. Hy kearde in strafskop fan RKAVV. In pear minuten letter wie it dochs 1-0. Lomonaco skoarde. Nei it skoft wienen de kânsen op 'e nij foar RKAVV. In kertier foar tiid skoarde de thúsploech twa kear yn twa minuten. Yn de lêste minút die Bruining wat werom foar de Snitsers.
Snits Wyt Swart stiet no trettjinde.


title: Eardere listlûker Smallingerlands Belang stapt oer nei ELP

maintext:
De eardere fraksjefoarsitter fan Smallingerlands Belang, Willem de Boer, slút him oan by de ûnôfhinklike partij ELP. By de gemeenteriedsferkiezingen yn maart wie De Boer noch listlûker, mar twa wiken dêrnei stapte er út de fraksje fan Smallingerlands Belang. Reden foar dat beslút wie de wurkwize binnen de partij, sei De Boer sels.
Hy joech syn sit yn de gemeenteried net werom oan de partij, omdat er it fertrouwen fan de minsken dy't op him stimd ha net skeine woe. Dy sit sil er no brûke foar de ELP.


title: Cambuur wint op besite by direkte konkurrint FC Den Bosch

maintext:
Sportklup Cambuur hat freed goede saken dien yn de striid om play-offs. De Ljouwerters wûnen mei 1-2 op besite by direkte konkurrint FC Den Bosch. Schils en Van Kippersluis soargen foar de foarsprong yn it seispunteduel. Oan 'e ein kaam FC Den Bosch noch werom ta 1-2, mar fierder liet Cambuur it net komme.
Begjin foar Cambuur
De earste kânsen fan de wedstriid wienen foar SC Cambuur. Houtkoop koe krekt net by de foarset fan Van Deelen en Boerlage skeat yn de hannen fan keeper Leijten.
Healweis de earste helte wie it hast Den Bosch dat op foarsprong kaam. Vossebelt koe de bal hast binnen tikje by de earste peal, mar Cambuur-keeper Cummins koe de 1-0 foarkomme. Oan de oare kant koe in Bossche ferdigener in ynset fan Kip keare.
Goed út de klaaikeamer
Cambuur kaam geweldich út de klaaikeamer foar de twadde helte. Ynfaller Kevin van Kippersluis sette fan links ôf foar. In ferdigener miste de bal, wêrnei't Mathias Schils diagonaal raak sjitte koe: 0-1.
Der barde in soad yn de iepeningsfaze fan dy twadde helte. Daniels stuite op Leijten, Van Kippersluis stie bûtenspul en Van Wermeskerken rekke fan rantsje 16 meter ôf it houtwurk.
Ek Den Bosch krige goede kânsen. Twa kear wie Cummins belangryk foar Cambuur mei rêdingen op ynsetten fan Blummel.
Krekt doe't Den Bosch hieltyd driigjender waard, makke Cambuur de marzje grutter. Van Wermeskerken snie goed nei binnen op links en lei werom op Van Kippersluis, dy't de 0-2 binnen skeat.
Spanning
It waard noch wol spannend yn De Vliert. Ut in corner soarge Jeremy Fernandes foar de 1-2.
Yn de ekstra tiid makke Jort van der Sande sels hast de lykmakker, mar dat rûn krekt goed ôf foar Cambuur, dat dus mei trije punten weromreizget nei Ljouwert.
Grutte middenmoat
Cambuur klimt troch de oerwinning oer Den Bosch op de ranglist. De Ljouwerters steane no op it tsiende plak. It ferskil tusken nûmer 8, MVV, en nûmer 14, FC Oss, is lykwols mar twa punten.
Moandei spilet Cambuur alwer. Dan komt Jong AZ nei Ljouwert.
FC Den Bosch - SC Cambuur 1-2 (0-0) 46. Mathias Schils 0-1, 75. Kevin van Kippersluis 0-2, 85. Jeremy Fernandes 1-2
Opstelling Cambuur: Cummins; Van Deelen, Steenvoorden, Schilder, Van Wermeskerken; Schils, Crowley, Boerlage; Kip, Daniels, Houtkoop


title: Jouster frou sjocht wer har Tesla yn 'e brân stean

maintext:
Yn de Driessenstrjitte op 'e Jouwer is yn de nacht fan woansdei op tongersdei de Tesla fan in 38-jierrige frou útbaarnd. De brânwacht hat it fjoer blust, mar de auto hie in soad skea.
Begjin maart stie in Tesla fan deselde frou ek al yn de brân. Ut ûndersyk troch de plysje en Tesla-eksperts die doe bliken dat der gjin technyske steuring wie dy't de brân feroarsaakje koe.
Om't it fertocht is dat de auto fan deselde no op 'e nij yn de brân flein is, sil de plysje de saak wer ûndersykje. Der wurdt buertûndersyk dien en de plysje freget minsken mei bewakingskamera's om bylden op te stjoeren.


title: Marit Bouwmeester nimt kopposysje oer yn Hyères

maintext:
Sylster Marit Bouwmeester fan Warten hat de kopposysje oernaam yn de wrâldbekerwedstriid by it Frânske Hyères. De olympysk kampioene einige woansdei as njoggentjinde yn de tredde race fan de Laser Radial-klasse, mar kaam yn de fjirde race goed werom mei in twadde posysje. Dêrtroch giet Bouwmeester no oan kop yn it klassemint, mei acht punten.
De Amerikaanse Paige Railey folget mei njoggen punten. Viktorija Andrulyte út Litouwen stiet mei fjirtjin punten op it tredde plak.
Bouwmeester komt de kommende dagen wer yn aksje. Snein wurdt de lêste wedstriid, de medaljerace, fersyld.


title: Waadferiening heakket oan by unike klimaatsaak tsjin Shell

maintext:
De Waadferiening wol tegearre mei Miljeudefinsje, Shell foar de rjochter dage foar de bydrage fan it bedriuw oan klimaatferoaring. Dizze wike makke Miljeudefinsje bekend in proses te begjinnen, as Shell net binnen acht wiken taseit om de útstjit fan harren aktiviteiten yn 2050 ta nul te beheinen. De Waadferiening slút him hjir no by oan. De feriening wol him fersette tsjin it feit dat der noch hieltyd miljarden ynvestearre wurde yn de syktocht nei oalje en gas.
Nij enerzjyakkoart
Yn 2018 wol it kabinet in nij enerzjyakkoart ôfprate mei bedriuwen en miljeuorganisaasjes. Yn dat akkoart stiet hoe't de útstjit fan broeikasgassen yn Nederlân fermindere wurde kin. Wat de Waadferiening oanbelanget heart dêr ek by dat der ophâlden wurdt mei de gaswinning yn de Waadsee.
Unike saak
De aksje fan Miljeudefinsje en de Waadferiening is unyk. Nea earder besochten miljeu-organisaasjes om by de rjochter in koerswiziging fan in fossyl-enerzjybedriuw ôf te twingjen.


title: "Ferstoarne poppe falt Antioniussikehûs net oan rekkenjen"

maintext:
Meiwurkers fan it St. Antonius Sikehûs yn Snits hawwe ferline jier maart net ferkeard hannele yn de saak fan in ferstoarne poppe. De âlden fan it berntsje hiene trije gynekologen en in ferloskundige foar it Regionaal Tuchtkolleezje foar de Sûnenssoarch dage. Dat hat no útspraak dien en jout de âlden gjin gelyk.
De mem stie ûnder kontrôle by it sikehûs yn de tiid dat se yn ferwachting wie. It berntsje waard mei de keizersnede helle. It wie net goed mei har en reanimaasje holp net. It famke ferstoar flak nei de berte.
Om de deadsoarsaak te achterheljen is seksje dien. De âlden fûnen dat by in better ûndersyk de komplikaasje oan de ljocht kommen wie. Dan hie der noch wat oan dien wurde kninen. Neffens de tuchtrjochter is der wol deeglik goed socht nei komplikaasjes. It falt it medysk personiel fan it sikehûs net oan te rekkenjen dat it famke ferstoarn is.


title: FIDEO: Wethâlder Deinum fûn ynljochtsjen ried net nedich

maintext:
Wethâlder Henk Deinum fynt dat hy de gemeenteried net yn hoegde te ljochtsjen oer de soargen dy't in wichtige ynvestearder utere oer it nije Cambuurstadion.
Op 29 desimber krige Deinum in mail fan ynvestearder Jan Anker, wêryn't Anker syn soargen útspruts oer de komst fan boumerk Bauhaus. By it nije kompleks komt in Karwei, mar allinnich as der gjin konkurrinsje is fan in oare boumerk. Anker skreau dat Deinum him wol oan de ôfspraken hâlde moast.
Deinum hat de ried net ynljochte omdat hy noch folop yn petear wie mei de ynvestearder en de ûntwikkelingspartners. Woansdei waard bekend dat Anker de ynvestearring stopset, omdat de gemeente net garandearje kin dat de Bauhaus fuort bliuwt en dat der fergees parkearjen komt.
VVD: Deinum hat ried net goed ynformearre
De VVD yn de gemeenteried fan Ljouwert fynt dat wethâlder Henk Deinum opstappe moat as hy net mei goede antwurden komt oer de problemen by de nijbou fan it Cambuurstadion. Neffens fraksjefoarsitter Serge Hollander hat Deinum de ried net goed ynformearre.
De wethâlder hat ein desimber al in warskôging krigen dat de boumerk Bauhaus in fêstiging iepenje sil tichtby it stadion. In oare boumerk yn de nijbou soe dan ôfheakje. Dy ynformaasje is neffens de VVD net dield mei de ried.


title: Kollum: "Klupminsken, binne se der noch?"

maintext:
"Hjoed wol ik it oer klupminsken ha. Yn de tsjintwurdige tiid binne dy der net in soad mear, want as it gers by buorman griener is, hippe de measte sporters, want dêr ha ik it oer, samar fan de iene nei de oare baas. It giet om jild, noch mear as om de sportive karriêre. As je yn de twadde difyzje yn Ingelân mear barre kinne, as op it heechste plan yn Nederlân, kieze de measte fuotballers dochs foar de sinten. Dat is harren goed rjocht fansels. Mar echte klupminsken sprekke ta de ferbylding.
Ik sil jim in pear fuotbalfoarbylden jaan. Sjaak Swart. Altyd foar Ajax spile. Giuseppe Bergomi, it ienmans destruksjebedriuw yn de ferdigening fan Inter Milaan. Lev Yashin of wol De Swarte Panter, foar in soad minsken de bêste keeper ea. Hy hie ek mar ien klup, Dynamo Moskou. Sa binne der noch wol in pear, sels yn it fuotbalwalhalla Ingelân ha je breafuotballers lykas Rian Giggs, Tony Adams en Matt Le Tissier, dy't altyd by deselde klup bleaun binne. By de supporters ha dizze spilers faak in streekje foar.
Foar it moaiste foarbyld yn it fuotbal moat je hast wol yn Dútslân wêze. Thomas Schaaf sil by jim net daliks in belle rinkelje litte, mar yn Bremen is dat oars. Schaaf spile fan 1979 oant 1995 foar Werder Bremen en nei syn karriêre as spiler is er dêr ek haadtrainer wurden en hat it yn dy baan 14 jier folholden. Dus 44 jier foar deselde baas wurke yn de flechtige wrâld fan it fuotbal, kom dêr mar ris om.
Hielendal bysûnder is it ferhaal fan de broers Henrik en Daniel Sedin. De kâns is grut dat jim noch nea fan dizze beide Sweden heard ha, mar dochs binne it ikoanen yn de sport dy't se bedriuwe. Of bedreaunen moat ik sizze, want se ha dizze wike ôfskied naam. Henrik en Daniel Sedin binne beiden berne op 26 septimber 1980. Dat is net sa frjemd, want it is in ienaaiïge twilling. Se lykje sa sprekend op elkoar, dat de manager fan harren klup der soms muoite mei hie om se út elkoar te hâlden.
Sa as in soad Sweden begûnen de jonges op jonge leeftiid mei iishockey. By deselde lokale klup. Henrik as center en Daniel as winger. Yn 1999 waarden tegearre se nei de grutste hockeykompetysje fan de wrâld helle. Vancouver waard harren nije wenplak. Dêr groeiden de broers út ta boechbylden fan de Vancouver Canucks. Se kombinearren in geweldige wurklust mei in fabeleftich gefoel om elkoar op it iis te finen. Se foarmen mei wikseljende spilers achttjin jier lang de earste oanfalsline fan de Canucks.
Achttjin jier is yn de NHL in hiel lang skoft. De reguliere kompetysje is dêr in kear as wat langer as de gemiddelde fuotbalkompetysje, nammentlik 82 wedstriden. Dêrnei komme de play-offs noch in kear. De broers binne harren hiele karriêre tegearre bleaun. Se foarmen al dy jierren it hert fan in team dat in kear hiel ticht by de haadpriis west hat, mar Boston wie harren krekt te machtich. Sa sille Henrik en Daniel Sedin de boeken yn gean as miskien wol sawat de bêste spilers ea dy't gjin Stanley Cup wûn ha. Dochs ha se de klasse hân om net in pear jier nei ien fan de topteams fan de NHL te gean om dêr mear kâns op dy trofee te meitsjen. Se bleaunen harren loyale wurkjouwer trou.
Klubminsken, ik hâld der fan."


title: Tsientallen fleantugen de loft yn foar Frisian Flag 2018

maintext:
De militêre oefening Frisian Flag is moandeitemoarn wer úteinset. Mear as sântich fleantugen sille de kommende wiken fan de fleanbasis yn Ljouwert ôf de loft yn, om grutte en komplekse missys te oefenjen.
Om acht oere moarns mocht it saneamde 'weather ship' as earste de loft yn. Dit fleantúch wurdt brûkt om te sjen hoe't it waar der op de trainingslokaasjes foar stiet. As it allegearre nei ferwachting is, sil dêrnei de earste golf fan fleantugen opstige fan de Ljouwerter basis ôf. It senario dêr't mei wurke wurde sil, rjochtet him op it berikken fan loftoerwicht boppe fijanlik gebiet.
Wave 1 gaat van start. Succesvolle oefening aan alle deelnemers gewenst. https://t.co/arcqWvWX4Q — Arnoud Stallmann (@ArnoudStallmann) April 9, 2018
De oefeningen binne boppe Nederlân, Dútslân en Denemarken, en duorje oant 20 april.


description: Omrop Fryslân hat dit jier gjin NL Award wûn. De Omrop wie nominearre yn de kategory 'Beste radioprogramma', mar dy priis gie nei 'Oerend HarTT' fan RTV Dr

title: Omrop Fryslân bûten de prizen op NL Awards


title: Lintsje foar Roel Bijlsma fan Frjentsjer

maintext: Ien fan de frijwilligers fan swimbad Mounewetter yn Wytmarsum is hjoed keninklik ûnderskieden. De 68-jierrige Roel Bijlsma fan Frjentsjer krige it lintsje opspjelde troch boargemaster Hayo Apotheker fan gemeente Waadhoeke. Hy waard beneamd ta Lid in de Orde van Oranje Nassau. Bijlsma is al mear as tritich jier belutsen by it swimbad, sûnt 2012 is hy ek foarsitter yn it bestjoer. Mei op syn inisjatyf brûkt Mounewetter no wetterstofgas, wat miljeufreonliker is as gas en elektrisiteit. Ek is it tal foarsjenningen útwreide, ûnder oare mei in dûkplanke en in springkessen.